Lupa tutup lampu alasan ingkar tempoh operasi kedai makan
Oleh ROSLIZA MOHAMED

1 Disember 2020, 7:01 pm
KOTA BHARU – Tidak tahu peraturan baharu dan terlupa menutup lampu merupakan antara alasan pengusaha kedai makan di sini yang didapati melanggar arahan tempoh operasi sehingga pukul 10 malam.
Dalam operasi pematuhan prosedur operasi standard (SOP) Perintah Kawalan Pergerakan Bersyarat (PKPB) semalam, dua premis diberi notis amaran oleh pihak berkuasa.
Operasi terbabit dilakukan oleh pasukan penguat kuasa Majlis Perbandaran Kota Bharu-Bandar Raya Islam (MPKB-BRI) dengan kerjasama Polis Diraja Malaysia (PDRM).
Yang Dipertua MPKB-BRI, Tuan Zainal Abidin Tuan Yusuf berkata, dalam operasi bermula pukul 4 petang hingga 12 tengah malam itu, sebanyak 37 premis di sekitar pusat bandar, Kubang Kerian dan Pengkalan Chepa diperiksa.
“Daripada jumlah itu dua premis diberi notis amaran kerana didapati berniaga lebih masa yang ditetapkan iaitu pukul 10 malam.
“Kota Bharu sekarang merupakan Zon Merah. Pengusaha restoran dan kedai makan sepatutnya mengambil berat berhubung perkara itu. Kita juga sudah memaklumkan kepada semua premis di kawasan MPKB-BRI,” katanya pada sidang akhbar di sini hari ini.

Mengulas lanjut, Tuan Zainal Abidin berkata, kesalahan lain dikesan antaranya tidak menjarakkan tempat duduk, petugas premis tidak memakai pelitup muka dengan betul serta tidak menyediakan alat periksa suhu, cecair pembasmi kuman dan buku catatan nama.
“Bermula malam ini tiada lagi notis amaran. Pengusaha restoran dan kedai makan yang menjalankan perniagaan melebihi pukul 10 malam akan dikenakan kompaun,” katanya.
Dalam perkembangan lain, beliau memaklumkan Taman Permainan dan Pusat Rekreasi seperti Taman Tengku Anis dan Taman Al-Fursan di Padang Tembak ditutup kepada orang ramai sepanjang PKPB ini.
“Bagaimanapun, kawasan tumpuan lain seperti Pantai Cahaya Bulan tidak ditutup, namun akan dipantau dari semasa ke semasa,” katanya.-K! ONLINE


Berpakaian wanita di stesen televisyen islamik, Nizam kena serang!
Oleh NURFARHANA MOHAMED

1 Disember 2020, 7:09 pm
KUALA LUMPUR – Selebriti media sosial, Nizam Rahman yang terkenal dengan video parodi berpakaian ala wanita mencetuskan kekecohan ketika berada di sebuah stesen televisyen berorientasikan islamik pagi tadi.
Menerusi siaran langsung Instagramnya, Nizam dilihat sedang berjalan masuk ke pekarangan stesen televisyen tersebut dengan memakai baju kebaya dan berambut palsu sebelum didatangi dua individu yang tidak dikenali menegur dirinya yang kurang sensitif.
NIZAM RAHMAN sebagai membuat siaran langsung ketika tiba di pekarangan TV AlHijrah pagi tadi.
Ketegangan berlaku apabila individu tersebut memanggilnya dengan nama ‘pondan’ sehingga berlaku kekecohan di kawasan stesen televisyen terbabit.
Enggan memanjangkan insiden tersebut, Nizam atau nama penuhnya Hairul Nizam Abdul Rahman,30 tampil menjelaskan keadaan sebenar.
“Aduh kecoh betul pagi tadi. Macam ini lah, alang-alang sudah tular, biar saya jelaskan. Ada yang kecam saya tak hormat stesen televisyen sebab berpakaian wanita.
“Saya ini tidaklah bodoh atau hilang akal nak berpakaian wanita apabila muncul dalam televisyen. Kalau televisyen komersial menetapkan syarat tidak boleh berpakaian berlainan jantina, apatah lagi sebuah televisyen yang mengutamakan patuh syariah seperti TV Alhijrah.

“Sebenarnya saya baru selesai penggambaran sebuah produk yang berakhir pukul 6 pagi tadi. Disebabkan masa agak terhad, saya terus bergegas ke TV Alhijrah kerana terlibat sebagai tetamu undangan program siaran langsung Assalamualaikum Biz bagi mempromosikan produk Serangup.
“Saya memang dan rancang nak tukar baju di sana dan rakan saya yang berdiri di sebelah sudah bersedia dengan baju ganti,” katanya kepada K! Online.
Jelas Nizam lagi, dia berasa kesal apabila dua individu terbabit yang tiba-tiba menegurnya tanpa usul periksa sehingga mengundang kekecohan.
“Bagi saya tak salah kalau nak menegur, tetapi kena ada caranya.Tak perlulah sampai nak marah-marah. Apa salahnya bertanya dulu dengan nada berhemah.
“Lagi pun saya difahamkan mereka bukan kakitangan AlHijrah atau Jabatan Agama Islam Wilayah Persekutuan.
“Apa-apa pun saya nak mohon maaf jika ada yang tersinggung dan kurang senang dengan perkongsian siaran langsung dalam Instagram saya pagi tadi. Semua itu hanyalah salah faham,” ujarnya. – K! ONLINE


Lelaki nikahi dua wanita serentak
Oleh KOSMO!

1 Disember 2020, 6:32 pm
JAKARTA – Seorang lelaki didakwa menikahi dua wanita serentak dalam satu majlis persandingan di bandar Bangkalan, Madura, Indonesia kelmarin, lapor laman berita Serambi News.
Sebuah video yang dimuat naik di laman sosial Instagram menunjukkan seorang lelaki diapit dua wanita ketika berada di atas pelamin.
Seorang pengguna Instagram, Ichal Doank berkata, pernikahan tersebut sebenarnya adalah antara pengantin lelaki, Karror Abdullah Schal dengan isteri keduanya sambil ditemani isteri pertama, Nyai Hj Qonita Ari Aghni.
“Sebenarnya, majlis itu adalah untuk meraikan pernikahan antara pengantin lelaki, Karror dengan isteri keduanya di Pondok Pesantren Mambaus Salam.
“Bagaimanapun, isteri pertamanya, Nyai Hj Qonita Ari Aghni diminta untuk turut bersanding bersama mereka,” katanya kepada Serambi News.
Selain itu, Ichal memberitahu, perkahwinan antara Karror yang merupakan seorang kiai tersebut diadakan selepas disuruh isteri pertamanya.

“Isteri pertama Karror sendiri yang menyuruhnya berkahwin untuk kali kedua kerana selepas 16 tahun mendirikan rumah tangga, mereka masih belum dikurniakan anak,” ujarnya. – Agensi


Warga emas ditahan bersama rokok seludup RM40,000
Oleh EDDY AQMAL MOHAMED HAMIDI

1 Disember 2020, 6:30 pm
PETALING JAYA – Seorang lelaki warga emas ditahan bersama rokok seludup bernilai lebih RM40,000 selepas van dipandunya diperiksa pihak polis dalam Sekatan Jalan Raya (SJR) di Jalan Sri Amar, Chow Kit, Kuala Lumpur semalam.
Ketua Polis Daerah Dang Wangi, Asisten Komisioner Mohamad Zainal Abdullah berkata, lelaki berkenaan ditahan selepas Pasukan Pemantau Perintah Kawalan Pergerakan Bersyarat (PKPB) yang sedang melakukan tugasan SJR telihat sebuah van dipandu dalam keadaan mencurigakan.
“Pemeriksaan ke atas van jenis Daihatsu yang dipandu lelaki tempatan itu telah menemui sebanyak 118 karton yang mengandungi 37,600 batang rokok putih pelbagai jenama dianggarkan bernilai RM43,680.
“Susulan penemuan itu, tangkapan telah dibuat ke atas lelaki berusia 60 tersebut dan dia kini direman selama dua hari sehingga esok bagi tindakan dan siasatan lanjut di bawah Seksyen 135 (1)(e) Akta Kastam 1967 (Akta 235),” katanya dalam satu kenyataan hari ini.
Menurut Mohamad Zainal, rokok-rokok tersebut dipercayai akan diagihkan kepada peniaga-peniaga di sekitar kawasan Chow Kit namun siasatan lanjut berhubung rampasan tersebut sedang dilakukan.
“Pihak Polis Diraja Malaysia memohon kerjasama daripada masyarakat untuk menyalurkan sebarang maklumat berkenaan penjualan rokok seludup di kawasan sekitar daerah Dang Wangi.

“Orang ramai yang mempunyai maklumat boleh menghubungi Ibu Pejabat Polis Daerah Dang Wangi di talian 03-2600 2222 atau Hotline Polis Kuala Lumpur di talian 03-21159999 atau mana-mana balai polis yang berhampiran,” ujar beliau.-K! ONLINE


1,472 kes positif, dua kluster baharu
Oleh NUR SHARIEZA ISMAIL

1 Disember 2020, 6:23 pm
PUTRAJAYA – Kes jangkitan Covid-19 hari ini kekal empat angka selepas melaporkan sebanyak 1,472 kes dengan kes tertinggi dicatatkan di Selangor sebanyak 891.
Angka kes jangkitan juga termasuk daripada dua kluster baharu yang dilaporkan hari ini menjadikan jumlah kes positif sebanyak 67,169 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah itu, 1,467 kes adalah penularan tempatan manakala lima adalah kes import.
“Terdapat dua kluster baharu dilaporkan di
Kota Kinabalu, Sabah iaitu Kluster View Kolombong dan Talang-Talang,” katanya dalam satu kenyataan di sini hari ini.
Noor Hisham berkata, tiga lagi kematian berkaitan Covid-19 dilaporkan membabitkan dua warganegara dan satu warga asing menjadikan jumlah keseluruhan kes kematian sebanyak 363.
Pada masa sama, beliau berkata, sebanyak 1,552 kes pulih dilaporkan menjadikan jumlah keseluruhan kes pulih adalah 56,311 setakat hari ini.

“Sebanyak 120 kes positif sedang dirawat di Unit Rawatan Rapi dengan 44 kes memerlukan bantuan pernafasan. -K! ONLINE


Sarjan Norihan tidak bergantung alat pernafasan
Oleh NOOR HASLIZA NUSI

1 Disember 2020, 6:48 pm
NORIHAN TARI
GEORGE TOWN – Anggota Pasukan Gerakan Am (PGA), Sarjan Norihan Tari, 39, tidak lagi bergantung dengan alat bantuan pernafasan dan mula berjalan dengan menggunakan alat bantuan hari ini.
Norihan yang ditemani isteri kini telah ditempatkan di wad biasa Hospital Pulau Pinang (HPP) selepas dipindah dari Unit Rawatan Rapi (ICU) petang Ahad lalu.
Ketua Polis Negeri, Datuk Sahabudin Abd Manan berkata, Norihan semakin menunjukkan perkembangan yang sangat baik selepas menjalani pembedahan membuang dua butir peluru pada perut Khamis lalu.
“Dia (Norihan) kini boleh bernafas dengan sendiri tanpa bantuan pernafasan termasuk sudah boleh minum dan makan makanan yang bertekstur lembut.
“Saya juga dimaklumkan yang anggota terbabit sudah boleh berjalan dengan bantuan ‘walker frame’,” katanya kepada pemberita di sini hari ini.
Rabu lalu, Norihan dibawa ke HPP bagi menjalani pembedahan membuang tiga butir peluru iaitu dua pada perut dan satu pada tulang belakang.

Dalam kejadian pukul 3.10 pagi Selasa lalu, Norihan dan seorang lagi anggota PGA, Sarjan Baharuddin Ramli, 54, terkena tembakan dipercayai oleh anggota kumpulan penyeludup ketika bertugas di pos sempadan Malaysia-Thailand, Padang Besar, Perlis.
Bagaimanapun, Baharuddin maut di tempat kejadian selepas ditembak pada bahagian kiri perut. – K! ONLINE


Hamilton positif Covid-19
Oleh KOSMO!

1 Disember 2020, 7:22 pm
MANAMA, Bahrain – Juara dunia Formula Satu (F1), Lewis Hamilton terlepas untuk beraksi di Grand Prix (GP) Sakhir pada hujung minggu ini selepas disahkan positif Covid-19.
Pelumba Mercedes tersebut dikatakan dalam keadaan sihat dan telah menjalani ujian pemeriksaan sebanyak tiga kali pada minggu lalu ketika menyertai perlumbaan GP Bahrain.
Ketika baru bangun dari tidur awal pagi semalam, Hamilton mengakui mengalami simptom ringan wabak pembunuh berkenaan.
“Selain mengalami gejala ringan, Hamilton dalam keadaan sihat dan baik. Hamilton telah menjalani pemeriksaan ujian sebanyak tiga kali minggu lalu dan ujian tersebut adalah negatif.
“Ujian terakhir yang dilakukan Hamilton pada Ahad lalu di Litar Antarabangsa Bahrain. Bagaimanapun ketika bangun pagi semalam, Hamilton mengalami simpton ringan dan pada masa yang sama dia memberitahu seorang kontak rapatnya diuji positif wabak berkenaan,” kata Mercedes dalam satu kenyataan.
Dalam pada itu, Mercedes turut menegaskan pihaknya akan mengumumkan pengganti Hamilton yang akan beraksi hujung minggu ini sedikit masa lagi. – AGENSI


Pasangan pegawai, anggota polis positif Covid-19
Oleh MUHAMMAD AYMAN GHAFFA

1 Disember 2020, 6:27 pm
KOTA BHARU – Seorang pegawai polis wanita dan suaminya dari dua buah Ibu Pejabat Polis Daerah (IPD) di negeri ini disahkan positif Covid-19 hari ini.
Ketua Polis Kelantan, Deputi Komisioner Shafien Mamat berkata, pegawai wanita berpangkat Inspektor berusia 33 tahun bertugas di cawangan perlesenan IPD Tanah Merah manakala suaminya berusia 34 tahun dari cawangan pengangkutan IPD Pasir Mas.
Katanya, pasangan itu dipercayai mendapat jangkitan itu apabila mereka merupakan kontak rapat kepada pengasuh anak mereka yang positif Covid-19.
“Punca jangkitan itu dikatakan daripada pengasuh anak mereka yang disahkan positif Covid-19 menerusi kluster Mengketil.
“Hasil ujian swab yang dijalankan di Pejabat Kesihatan Daerah Tanah Merah semalam terhadap mereka mendapati l pasangan berkenaan positif Covid-19,” katanya ketika dihubungi Kosmo! hari ini.
Menurut Shafien, bagaimanapun, keempat-empat anak mereka negatif daripada wabak itu.

Katanya, pasangan itu sudah dihantar ke Hospital Tumpat untuk rawatan bersama kesemua anak-anak mereka yang masih kecil kerana tiada penjaga.
Berdasarkan rekod, Kelantan mencatatkan 142 kes aktif membabitkan empat kluster termasuk Kluster Mengketil, Kluster Kube, Kluster Hilir dan Kluster Cengal.-K! ONLINE


Ibu kurung anak 28 tahun diberkas
Oleh KOSMO!

1 Disember 2020, 6:47 pm
STOCKHOLM, Sweden – Seorang ibu di Sweden ditangkap kerana disyaki mengurung anak lelakinya di dalam apartmen mereka selama 28 tahun dan membiarkan mangsa dalam keadaan kurang zat makanan dan hilang hampir kesemua giginya, lapor media dan polis hari ini.
“Si ibu disyaki mengurung anaknya dan menyebabkan kecederaan tubuh badan,” kata jurucakap polis Stockholm, Ola Osterling .
Dia berkata, lelaki itu dikurung untuk tempoh masa yang lama di apartmen tersebut di Haninge, selatan Stockholm tetapi enggan mengulas laporan akhbar tempatan Expressen dan Aftonbladet bahawa mangsa dikurung selama 28 tahun.
Laporan tersebut menyatakan, si ibu tidak menghantar anaknya ke sekolah apabila mangsa berumur 12 tahun dan mengurungnya di dalam apartmen mereka sejak dari itu.
Seorang saudara mara mereka yang enggan identitinya didedahkan, menemui lelaki tersebut pada Ahad lepas selepas ibunya yang kini berusia dalam lingkungan 70-an telah dibawa ke hospital, lapor Expressen.
Mangsa pula berumur 41 tahun ketika dia ditemui.

Menurut Expressen, lelaki itu mempunyai kudis pada kakinya dan hampir tidak dapat berjalan. Dia juga dilaporkan hampir tidak mempunyai gigi dan sukar bertutur.
Osterling bagaimanapun enggan mengulas laporan akhbar tersebut.
“Lelaki itu kini dirawat di hospital. Kecederaannya tidak mengancam nyawa,” kata jurucakap polis tersebut.
Dalam pada itu, Pihak Berkuasa Pendakwaan Sweden berkata, ibu mangsa menafikan melakukan jenayah tersebut. – AFP


Pencarian kereta hilang bersambung esok
Oleh ALICIA JOHNY KUEH

1 Disember 2020, 6:15 pm
BINTULU – Operasi mencari dan menyelamat (SAR) sebuah kereta yang dipercayai telah jatuh ke dalam sungai di Wharf Jabatan Kerja Raya (JKR) Sebauh, Sungai Kemena di sini akan bersambung esok.
Difahamkan bahawa identiti mangsa yang dipercayai memandu kereta tersebut telah dikenalpasti sebagai Entering Junggai, 61.
Menurut Ketua Balai Bomba dan Penyelamat (BBP) Bintulu, Timbalan Penguasa Bomba (TPgB) Christus Buson, SAR hari kedua terpaksa ditunda berikutan hari semakin gelap.
“Aktiviti selaman di lokasi yang ditandakan dengan pelampung sebagai kedudukan berkemungkinan. Namun hasil selaman mendapati ia hanyalah sisa-sisa bot lama dan konkrit dan bukanlah kereta yang hilang.
“Kami turut membuat pencarian menggunakan kaedah permukaan air (water surface searching) dalam radius satu kilometer dari jeti kawasan kejadian,” katanya ketika dihubungi sebentar tadi.
Operasi ditangguhkan pada pukul 4.30 petang dan akan disambung keesokan hari.-K! ONLINE


Suspek jual air ketum ditahan
Oleh NUR NAZLINA NADZARI

1 Disember 2020, 6:06 pm
PADANG BESAR – Polis menahan seorang lelaki serta merampas 100 liter cecair dipercayai air ketum bernilai kira-kira RM995 selepas menyerbu sebuah rumah kosong di Kampung Baru Batu 16, Titi Tinggi dekat sini semalam.
Ketua Polis Daerah Padang Besar, Superintendan Saifudin Aslin Abbas berkata, serbuan pada pukul 3 petang itu menemui dua tong plastik, satu bekas plastik berwarna merah, tiga botol plastik serta 193 bungkusan plastik disyaki berisi air ketum.
Katanya, polis juga menjumpai tiga periuk aluminium dan satu tong gas yang digunakan dalam proses merebus daun ketum.
“Kesemua peralatan itu dipercayai dimiliki suspek berusia 45 tahun itu.
“Suspek mengaku menjual air ketum itu dengan harga sekitar RM5 sebungkus selain menjual secara pukal kepada beberapa suspek lain untuk pasaran sekitar Beseri dan Santan,” katanya ketika dihubungi di sini hari ini
Menurutnya, hasil siasatan awal mendapati suspek aktif melakukan kegiatan tersebut antara 2018 hingga Ogos 2019.

“Selepas Perintah Kawalan Pergerakan (PKP) ditamatkan pada Jun, suspek aktif semula dengan kegiatan menjual air ketum,” ujarnya
Tambahnya, kes disiasat di bawah Seksyen 30(3) Akta Racun 1952. – K! ONLINE


Kawat duri dibuka di Putra Point Nilai
Oleh KOSMO!

1 Disember 2020, 5:54 pm
Oleh MUHAMMAD IZZAT TERMIZIE
SEREMBAN – Susulan penamatan Perintah Kawalan Pergerakan Diperketatkan (PKPD) Putra Point Nilai, dekat sini, anggota tentera dilihat membuka kawat duri yang dipasang sebelum ini di sekitar kawasan tersebut.
Tinjauan Kosmo! mendapati, kerja-kerja membuka kawat tersebut bermula pukul 12 tengah hari tadi dan selesai kira-kira sejam kemudian.
Semalam, Menteri Kanan (Keselamatan) Datuk Seri Ismail Sabri Yaakob berkata, PKPD di Putra Point, Nilai ditamatkan selepas ia dilaksanakan sejak 28 Oktober lalu.
Keputusan itu, katanya dibuat berpandukan nasihat dan penilaian risiko oleh Kementerian Kesihatan membabitkan keadaan terkini di lokaliti tersebut.
Pihak Kementerian Kesihatan telah melaksanakan 444 ujian saringan Covid-19 di PKPD Putra Point dan secara kumulatif ia merekodkan 320 kes positif.

PKPD Putra Point merupakan lokaliti pertama dilaksanakan di negeri ini sebelum ia kemudiannya dilaksanakan di kuarters dan Penjara Seremban.-K! ONLINE


[VIDEO] Tular punggah roti benggali tanpa bungkusan
Oleh MOHD SYALMIZI HAMID

1 Disember 2020, 6:20 pm
GEORGE TOWN – Tindakan dua lelaki memindahkan roti benggali daripada sebuah lori ke dalam sebuah kenderaan pelbagai guna (MPV) menimbulkan rasa kurang senang orang ramai selepas video yang memaparkan tindakan itu tular di media sosial hari ini.
Difahamkan kejadian itu berlaku di negeri ini berdasarkan nombor pendaftaran lori tersebut dan loghat Utara yang digunakan oleh seorang wanita yang membuat rakaman.
Bagaimanapun, lokasi sebenar dan waktu kejadian itu tidak dapat dipastikan.
Menerusi video berdurasi kira-kira 52 saat itu, wanita terbabit membuat ulasan bahawa kedua-dua mereka sedang memindahkan roti tanpa bungkusan dan sebarang pelapik.
Sementara itu, rakaman tersebut memaparkan lelaki yang berbaju putih dan biru itu memunggah roti daripada bakul di atas lori ke dalam MPV melalui but dan pintu sebelah kanan penumpang.
Roti-roti berkenaan dilihat disusun seperti kotak pada ruang but MPV berwarna putih dalam keadaan tergesa-gesa.

Bagaimanapun tidak dapat dipastikan sama ada kedua-dua lelaki itu adalah pekerja syarikat pembuatan roti atau pembelinya.
Setakat ini, Kosmo! belum menerima pengesahan daripada pihak berkuasa berhubung kejadian itu. – K! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Peniaga maut kemalangan, Perodua Alza rempuh lori
Oleh NIK NUR IZZATUL HAZWANI NIK ADNAN

1 Disember 2020, 5:43 pm
DUNGUN – Seorang peniaga online maut manakala abangnya cedera ringan selepas kenderaan pelbagai guna (MPV), Perodua Alza dinaiki mereka bertembung dengan sebuah lori treler di Kilometer 67,Jalan Jerangau – Jabor berhampiran Bukit Besi dekat sini hari ini.
Dalam kejadian pada pukul 12.50 tengah hari itu, Mohd. Aisamudin Ibrahim, 33, meninggal dunia di lokasi kejadian akibat kecederaan parah di bahagian kepala dan beberapa anggota badan.
Ketua Polis Daerah Dungun, Superintendan Baharudin Abdullah berkata, kenderaan Perodua Alza yang dipandu abang mangsa, Mohd. Sukri, 45, dikatakan dalam perjalanan ke Bukit Besi dekat sini dari rumah mereka di Kampung Bawah, Atas Tol, Kuala Terengganu.
“Sebaik tiba di lokasi kejadian, kenderaan dinaiki kedua-dua mangsa dikatakan tiba-tiba hilang kawalan sebelum memasuki laluan bertentangan.
“Kenderaan itu kemudiannya merempuh sebuah lori treler membawa muatan barangan industri dalam perjalanan ke Kuala Terengganu dari Johor,” katanya kepada Kosmo! di sini hari ini.
Baharudin berkata, pemandu lori treler berusia 43 tahun mendakwa cuba mengelak dengan membelok ke laluan bertentangan selain membunyikan hon.

Menurutnya, impak kemalangan itu menyebabkan mayat Mohd. Aisamudin tersepit di tempat duduk penumpang hadapan sebelum dikeluarkan sepasukan anggota dari Balai Bomba dan Penyelamat Bandar Al Mukhtafi Bilah Shah dekat sini. – K! ONLINE


43,000 rakyat Kelantan tidak carum Perkeso
Oleh YATIMIN ABDULLAH

1 Disember 2020, 5:38 pm
JELI – Pertubuhan Keselamatan Sosial (Perkeso) Kelantan mendedahkan sikap ambil mudah dikesan menjadi punca 43,000 rakyat negeri ini yang bekerja sendiri dikesan gagal membuat caruman dengan agensi berkenaan.
Pengarah Perkeso Kelantan, Nora Yaacob berkata, sikap tersebut perlu segera dikikis kerana agensi berkenaan menyediakan pelbagai manfaat kepada pencarum sekiranya mereka berdepan masalah di kemudian hari.
Menurutnya, Perkeso menawarkan 20 bidang pekerjaan yang boleh membolehkan individu membuat caruman dibawah Skim Pekerjaan Sendiri (SPS).
“Menerusi SPS, Perkeso menawarkan caruman serendah RM13.10 untuk setiap bulan yang membawa manfaat besar kepada pencarum,” katanya kepada pemberita di Kampung Sungai Long di sini hari ini.
Terdahulu, beliau turun padang menyampaikan bayaran Faedah Mengurusan Mayat kepada waris bekas kakitangan Kumpulan Utusan Malaysia (Malaysia) Berhad Siti Nor Hanizah Mohd Noordin, 32, yang meninggal dunia pada 28 Oktober lalu akibat kemalangan jalan raya di Kampung Kuala Itek, Rantau Panjang.
Dalam kunjungan itu Perkeso Kelantan turut menyerahkan faedah pencen penakat berjumlah RM813.75 setiap bulan kepada Che Jabariah Abbas (ibu) dan Mohd. Nordin Isa bapa kepada Siti Hanizah seumur hidup.

Adik arwah Nor Syahila Nordin, 20, turut menerima faedah pencen penakat berjumlah RM813.75 setiap bulan sehingga berusia 21 tahun.
Sementara itu, Nora memberitahu, Perkeso Kelantan akan terus turun padang memberikan penerangan berkaitan kelebihan membuat caruman bersama agensi itu.
Katanya, rakyat negeri ini diharap tidak mengambil mudah sebaliknya datang ke Perkeso untuk membuat caruman.
“Untuk makluman arwah yang terkesan dengan penutupan operasi Kumpulan Utusan Malaysia (M) Berhad sebelum ini turut menerima Faedah Elaun Mencari Pekerjaan di bawah Sistem Insuran Pekerjaan (SIP) sepanjang lima bulan berjumlah RM9,546.65,” ujarnya.
Dalam perkembangan lain, Nora berkata, sepanjang Januari hingga semalam Perkeso Kelantan telah membayar lebih RM9.390 juta manfaat kepada para pencarum.-K! ONLINE


Sempat hantar sayuran sebelum meninggal dunia
Oleh ISKANDAR SHAH MOHAMED

1 Disember 2020, 5:58 pm
KUALA SELANGOR – Seorang wanita warga emas yang ditemukan mati terbaring di atas Jalan Kampung Kedah, Kampung Kuantan di sini kelmarin sempat menghantar sayuran di sebuah rumah jiran berdekatan.
Anak saudara mangsa, Hishamuddin Md Azit, 46, berkata, perkara itu dimaklumkan oleh ahli keluarga terdekat mengenai sikap peramah dan semangat kejiranan ditunjukkan mangsa,Majenah Ketik, 79.
“Sebelum kejadian, saya sememangnya ada menemui Anjang (arwah) yang datang ke rumah keluarga kami untuk makan tengah hari pada pukul 1 petang.
“Saya kemudiannya terkejut apabila dimaklumkan kematian Anjang menerusi panggilan telefon daripada ahli keluarga semasa perjalanan pulang ke Subang Jaya,” katanya ketika ditemui pemberita sini hari ini.
Kosmo! semalam melaporkan mayat seorang perempuan warga emas berusia 79 tahun ditemukan dengan kesan kecederaan di bahagian kepala terbaring di Jalan Kampung Kedah, Kampung Kuantan.
Penemuan mayat itu dilakukan orang awam kira-kira pukul 8.11 malam sebelum menghubungi pihak polis.

Sementara itu, saksi kejadian, Jamaludin Dollah, 50, berkata, dia menjumpai mayat mangsa ketika perjalanan pulang ke rumah bersama isterinya dengan menaiki motosikal selepas membeli barang dapur di sekitar bandar di daerah ini.
“Saya sangka objek di tengah jalan itu pelepah kelapa, namun rupa-rupanya manusia dalam keadaan terbaring,” jelasnya.
Dalam pada itu, Ketua Polis Daerah Kuala Selangor, Superintendan Ramli Kasa ketika dihubungi memaklumkan pihaknya masih menunggu laporan penuh bedah siasat daripada Hospital Sungai Buloh.
“Perkembangan dan siasatan lanjut mengenai kes berkenaan akan dimaklumkan kelak dan kes setakat ini diklasifikasi mati mengejut,” katanya.-K!ONLINE


Benteng pasir dibina elak banjir berulang
Oleh MOHAMAD NAUFAL MOHAMAD IDRIS

1 Disember 2020, 5:48 pm
KUALA SELANGOR – Benteng pasir setinggi satu meter (m) akan dibina di Kampung Ijok dan Kampung Parit Mahang di sini dalam menangani kejadian banjir.
Ahli Parlimen Kuala Selangor, Datuk Seri Dr. Dzulkefly Ahmad berkata, langkah itu sebagai jangka pendek bagi mengelakkan insiden sama berulang lagi.
“Cadangan pembenteng pasir tersebut dimaklumkan kepada wakil Jabatan Pengairan dan Saliran (JPS) Selangor dalam lawatan hari ini dan mereka bersetuju mengenainya.
“Selain itu, wakil JPS akan menutup empat saliran pembentung untuk mengelak air sungai daripada melimpah ke kawasan Sungai Ijok,” katanya selepas melawat mangsa banjir di pusat pemindahan sementara (PPS) di Sekolah Kebangsaan (SK) Dato Maharaja Lela di sini, hari ini.
Dzulkefly turut menyampaikan sumbangan peribadi kepada kesemua mangsa dalam lawatan itu yang turut dihadiri Penolong Pegawai Daerah Kuala Selangor, Mohd. Zary Affendi Mohd. Arif dan Ketua Bomba Kuala Selangor, Ismail Zakariya.
Sementara itu, Ismail menegaskan jumlah mangsa yang berada di PPS tersebut kekal 96 orang dengan melibatkan 27 buah keluarga.

Kesemua mangsa banjir adalah penduduk di Jalan Rezab Derahman, Jalan Tahir Manan, Jalan Parit Omar, Jalan Rizab Zazuli dan Jalan Cenderawasih. -K!ONLINE


Sembilan anggota bomba Ipoh negatif Covid-19
Oleh ASLIZA MUSA

1 Disember 2020, 5:28 pm
IPOH – Keputusan ujian saringan Covid-19 ke atas 11 anggota Balai Bomba dan Penyelamat (BBP) Ipoh mendapati sembilan daripada mereka disahkan negatif.
Pengarah Jabatan Bomba dan Penyelamat Malaysia (JBPM) Perak, Azmi Osman berkata, keputusan ujian bagi dua lagi anggota akan diketahui dalam masa terdekat.
“Kesemua mereka yang merupakan kontak rapat seorang anggota dari balai bomba sama yang disahkan positif Covid-19 kini menjalani kuarantin di Kolej Kesihatan Sains Bersekutu Ulu Kinta.
“Selain itu, 12 anggota lain dalam pasukan C BBP Ipoh turut menjalani ujian calitan Covid-19 semalam dan turut dikuarantin sementara menunggu keputusan ujian,” katanya ketika dihubungi di sini hari ini.
Kosmo! hari ini melaporkan, seorang anggota BBP Ipoh berusia 30-an disahkan positif Covid-19 pada Sabtu lalu.
Anggota terbabit kini menjalani rawatan dan ditempatkan di Pusat Kuarantin dan Rawatan Covid-19 Berisiko Rendah (PKRC) di Arena Badminton Perak.-K! ONLINE


10 pengundi Parlimen Gombak saman Azmin Ali
Oleh NUZULSHAM SHAMSUDDIN

1 Disember 2020, 5:33 pm
KUALA LUMPUR – Seramai 10 pengundi berdaftar kawasan Parlimen Gombak memfailkan saman terhadap ahli parlimen mereka Datuk Seri Mohamed Azmin Ali yang didakwa menipu dan melanggar tanggungjawab fidusiari sehingga menyebabkan kerajaan Pakatan Harapan (PH) tumbang pada Februari lalu melalui ‘Langkah Sheraton’.
Kesemua 10 pengundi itu selaku plaintif berusia antara 36 hingga 64 tahun memfailkan saman itu melalui Tetuan Yohendra Nadarajan di Mahkamah Tingggi di sini pada 27 November lalu dengan menamakan Mohamed Azmin, 56, sebagai defendan tunggal.
Melalui semakan mahkamah, pengurus kes seterusnya ditetapkan pada Jumaat ini di hadapan Timbalan Pendaftaran Mahkamah Tinggi Maslinda Selamat.
Dalam pernyataan tuntutan, plaintif berkata Mohamed Azmin adalah pemegang amanah terhadap kawasan parlimennya termasuk 10 plaintif itu.
Bagaimanapun mereka mendakwa, Mohamed Azmin yang kini Menteri Perdagangan Antarabangsa dan Industri melanggar kewajipan fidusiari selain memungkiri representasi yang dibuat terhadap mereka.
Plaintif-plaintif mendakwa, mereka telah bergantung kepada representasi-representasi tersebut dan mengundi defendan dalam Pilihan Raya (PRU) ke-14. Mereka melaksanakan hak perlembagaan di bawah di bawah Perkara 119(1) Perlembagaan Persekutuan dalam bergantung kepada representasi tersebut.

Representasi yang dibuat Mohamed Azmin itu adalah dengan menawarkan diri untuk bertanding atas suatu platform bagi menyingkirkan kerajaan pada ketika itu iaitu Barisan Nasional (BN) dan pegawai awam yang korup.
Menurut pengundi terbabit, Mohamed Azmin mengetahui bahawa representasi yang diberikannya itu adalah palsu dan beliau hanya mahu mendapatkan undi serta tidak berusaha untuk memenuhinya.
Plaintif mendakwa, hak untuk mengundi yang dijamin di bawah Perkara 119(1) Perlembagaan Persekutuan adalah hak perlembagaan dimana mereka sudah melaksanakan hak itu dengan merujuk kepada representasi yang dikemukakan calon ketika proses pilihan raya.
Dakwa plaintif lagi, defendan terikat kepada representasi yang dibuat olehnya dan manifesto PH yang digunakan untuk bertanding, oleh itu beliau tidak boleh bertukar sepenuhnya dengan menyertai kerajaan (sekarang) dengan ahli gabungan BN yang dikutuk dengan keras ketiak bertanding dahulu.
“Dengan memungkiri representasi berkenaan, defendan melanggar hak perlembagaan kami terutamanya prinsip demokrasi berparlimen dan demokrasi perwakilan yang membentuk sebahagian struktur asas perlembagaan,” kata mereka.
Justeru kesemua plaintif, memohon satu deklarasi bahawa defendan telah melanggar kewajipan fidusiarinya dan tugas-tugas yang terhutang kepada plaintif selain melakukan penipuan terhadap mereka.
Selain deklarasi berkenaan, plaintif juga menuntut ganti rugi termasuk ganti rugi keterlaluan dan teladan, kos dan perintah lain yang difikirkan wajar oleh mahkamah.-K! ONLINE


Artikel fitnah, Mat Sabu saman Harakah
Oleh NUZULSHAM SHAMSUDDIN

1 Disember 2020, 4:23 pm
KUALA LUMPUR – Bekas Menteri Pertahanan, Mohamad Sabu memfailkan saman terhadap seorang penulis dan Ketua Pengarang Harakah serta satu pihak lagi berhubung dakwaan menerbitkan artikel berunsur fitnah di laman sesawang Harakahdaily, September lepas.
Mohamad yang juga dikenali sebagai Mat Sabu selaku plaintif memfailkan saman itu menerusi Tetuan Amin Amirul & Partners pada 28 Oktober lalu di Mahkamah Tinggi di sini.
Penulis Roslan Shahir Mohd. Shahir, Ketua Pengarang Wan Nordin Wan Yaacob dan penerbit laman sesawang itu yang juga akhbar cetak Harakah, Galeri Media Serbanika Sdn. Bhd masing-masing dinamakan sebagai defendan pertama dan ketiga.
Melalui semakan mahkamah, kes itu ditetapkan untuk pengurusan kes di hadapan Timbalan Pendaftar Idamasliza Maarof pada 7 Januari tahun 2021.
Menurut pernyataan tuntutan, Mat Sabu yang juga Presiden Parti Amanah Negara (Amanah) mendakwa pada 14 September lepas, kesemua defendan telah bersama dan berasingan menjatuhkan maruah, mengaibkan atau memfitnahnya dengan menulis dan menerbitkan kata-kata fitnah terhadapnya di laman sesawang Harakahdaily menerusi artikel bertajuk “Husam: PAN Parti Diktator”.
Plaintif mendakwa kata-kata fitnah tersebut antara lain membawa maksud bahawa beliau seorang diktator, menyalahgunakan jawatan dan kedudukannya sebagai seorang presiden parti selain mendakwa plaintif seorang presiden yang hanya mengikut arahan dan telunjuk parti DAP.

Dakwa plaintif mendakwa kata-kata fitnah yang ditulis oleh defendan pertama menjadi sumber kepada defendan kedua untuk melaporkan dan membenarkan artikel berkenaan diterbitkan di laman sesawang Harakahdaily.
Mohamad mendakwa kata-kata fitnah itu hanya tuduhan melulu yang berniat jahat terhadapnya bertujuan untuk menjatuhkan dan merendahkan maruah serta kredibiliti plaintif yang mempunyai imej, reputasi dan integriti yang baik.
Laman sesawang Harakahdaily adalah laman potral media yang cenderung kepada parti Pas iaitu parti yang menjadi salah satu tunjang utama kepada pemerintahan di negara ini selain defendan-defendan mempunyai potensi untuk mendatangkan keuntungan politik kepada Pas sekali gus membawa orang ramai membenci plaintif sebagai seorang pemimpin parti Amanah.
Plaintif berkata pada 24 September lalu, satu notis telah dihantar kepada kesemua defendan supaya menarik balik tuduhan fitnah dan seterusnya meminta maaf kepadanya, namun kesemua defendan gagal berbuat demikian.
Justeru, plaintif menuntut ganti rugi am, ganti rugi teruk dan teladan, faedah, satu perintah mengarahkan defendan-defendan memohon maaf dan menarik balik tuduhan fitnah berkenaan dan satu injunksi untuk menahan kesemua defendan atau ejen-ejennya daripada menerbitkan semula kata-kata fitnah serupa atau seakan sama terhadap plaintif secara lisan atau di media cetak. – K!ONLINE


Kes HIV di Malaysia turun 50 peratus tahun lalu
Oleh NOR IDAYU BOSRO

1 Disember 2020, 4:42 pm
PUTRAJAYA – Bilangan kes HIV di negara ini menyaksikan penurunan kes sebanyak 50 peratus pada akhir tahun 2019 berbanding kes tertinggi sebanyak 6,978 pada 2002.
Menteri Kesihatan, Datuk Seri Dr. Adham Baba berkata, Malaysia juga telah dapat mengekalkan kadar jangkitan vertikal HIV dari ibu ke anak pada kadar di bawah dua peratus dan memastikan ia tidak menjadi ancaman kesihatan awam.
Beliau berkata, peratusan jangkitan HIV baharu dalam kalangan mereka yang menyuntik dadah juga menurun iaitu daripada 5,176 kes pada 2002 kepada 164 tahun lepas.
“Selain itu pemberian ubat antiretroviral (ARV) kepada mereka  yang hidup  dengan HIV (PLHIV) juga telah dipertingkatkan iaitu daripada 28 peratus pada 2015 kepada 57 peratus tahun lepas.
‘’Bagaimanapun, peningkatan ini masih rendah jika dibandingkan dengan sasaran 90 peratus dalam usaha kita mengakhiri AIDS,’’ katanya.
Beliau berkata demikian dalam ucapan perasmian merasmikan sambutan Hari Kesedaran AIDS Sedunia 2020 peringkat kebangsaan secara virtual di laman Facebook Kementerian Kesihatan hari ini.

Adham berkata, sambutan Hari Kesedaran AIDS itu yang disambut 1 Disember setiap tahun perlu menjadi platform untuk semua pihak memperbaharui komitmen dan tekad bagi mempergiatkan usaha bersama dalam menangani jangkitan HIV/AIDS.
Pada masa sama, beliau menyeru semua pihak menggembleng tenaga dan memperkukuh kerjasama pintar bersama kerajaan, sebagai usaha memastikan matlamat sasaran sifar HIV/AIDS menjelang 2030 dapat direalisasikan.
Menurutnya, menerusi kerjasama itu, aktiviti pencegahan, kawalan, rawatan serta jagaan pesakit HIV/AIDS akan dapat diperkasakan sekali gus mampu menangani kes penyakit terbabit.
“Individu yang hidup dengan HIV (PLHIV) juga dinasihatkan agar sentiasa mengamalkan normal baharu dalam kehidupan seharian bagi mencegah  diri daripada mendapat jangkitan Covid-19,” katanya. – K! ONLINE


Penjenayah himpit, langgar kereta peronda polis ditahan
Oleh OTHMAN YAHAYA

1 Disember 2020, 4:39 pm
SUNGAI PETANI – Seorang lelaki disyaki suspek kes curi dengan memecah cermin kereta mangsa ditahan polis selepas dikejar sejauh lapan kilometer di Kampung Berapit, Tikam Batu di sini semalam.
Ketua Polis Daerah Kuala Muda, Asisten Komisioner Adzli Abu Shah berkata, suspek berusia 31 tahun itu ditahan polis bersama anggota tentera yang menjalankan tugas rondaan cegah jenayah Ops Covid pukul 10 malam.
“Sebaik Bilik Gerakan Daerah (DCC) Kuala Muda membuat hebahan berkaitan satu kejadian pecah cermin kereta di Hotel Park Avenue di Taman Sejati, sebuah kereta peronda dari Balai Polis Tikam Batu digerakkan ke lokasi.
“Ketika dalam perjalanan, anggota kita terserempak dengan suspek yang memandu kereta Perodua Viva di Jalan Alor Setar-Butterworth sebelum bertindak mengejarnya,” katanya di sini hari ini.
Menurut Adzli, suspek kemudian memecut kereta dengan menghala ke arah Tikam Batu dan semasa dikejar, suspek bertindak ganas dengan menghimpit dan melanggar kereta peronda polis jenis Proton Waja sehingga kemek dan calar di sebelah kiri.
“Kereta suspek terbabas selepas berjaya dipintas di Kampung Berapit dan suspek cuba melarikan diri ke dalam hutan berdekatan di kampung itu.

“Suspek bagaimanapun berjaya ditahan dan pemeriksaan di dalam keretanya menemui satu unit pemotong besi dan satu unit tukul besi,” ujarnya.
Tambahnya, semakan rekod mendapati, suspek dikehendaki atas tiga kesalahan memecah cermin kereta dan melarikan pelbagai barangan berharga di sebuah hotel sebelum ini dan satu rekod kesalahan penyalahgunaan dadah.
“Suspek direman selama empat hari bermula hari ini untuk membantu siasatan di bawah Seksyen 353 Kanun Keseksaan iaitu menggunakan kekerasan terhadap penjawat awam,” katanya. – K! ONLINE


Istilah burger Timbalan Menteri jadi bahan troll
1 Disember 2020, 5:09 pm
PETALING JAYA- Timbalan Menteri Belia dan Sukan, Senator Wan Ahmad Fayhsal Wan Ahmad Kamal menjadi sasaran troll netizen apabila menamakan menu yang biasa dipanggil burger spesial sebagai ‘burger bersalut telur berempah’.
Wan Ahmad Fayshal memuatnaik lawatan beliau ke Flat Seri Sabah, Kuala Lumpur untuk bertemu dengan seorang peniaga burger yang dikenali sebagai Abang Jo.
“Memang sedap sebab ada resipi unik daging burger bersalut telur berempah,” tulisnya di laman Facebook beliau.
Istilah itu dianggap janggal oleh netizen yang rata-rata terhibur olehnya.
“Burger spesial la, takkan la nama burger pun kau nak jargonkan. Semua orang tahu itu burger spesial,” tulis Kamal Ramdi Muktar.
Bekas Perdana Menteri, Datuk Seri Najib Tun Razak turut mengambil peluang menyindir Timbalan Menteri itu.

“Biasanya kita panggil ini burger daging spesial sahaja.
“Tak ada siapa yang akan pesan kat abang burger “Bang, burger daging bersalut telur berempah satu,” menurutnya. -K! ONLINE


Pesara tentera maut dilanggar ketika mahu buat pusingan U
Oleh WAT KAMAL ABAS

1 Disember 2020, 5:20 pm
BAGAN SERAI – Seorang Pesara tentera maut setelah motosikal yang ditunggangnya terbabit dalam kemalangan dengan sebuah kereta di Kilometer 107.5, Jalan Ipoh-Butterworth kira-kira pukul 6 petang semalam.
Ketua Polis Daerah Kerian, Superintendan Mazuki Mat berkata, mangsa, Mohamed Zakaria Che Ngah, 70, yang menunggang motosikal jenis Honda Wave terbabit kemalangan jalanraya dengan sebuah kereta jenis Proton Iswara yang di pandu oleh seorang pemandu wanita berusia 43 tahun.
Katanya, siasatan awal di tempat kejadian mendapati kemalangan berlaku semasa pemandu kereta dari arah pekan Bagan Serai sedang dalam perjalanan menghala ke arah Semanggol.
“Pemandu kereta yang berada di lorong kanan dipercayai tidak sempat mengelak lalu terlanggar bahagian sebelah kanan motosikal ditunggang mangsa.
“Ketika itu, penunggang motosikal telah mengubah haluan motosikalnya dari lorong kiri jalan ke lorong sebelah kanan untuk membuat pusingan U bagi berpatah balik ke arah Pekan Bagan Serai,” katanya ketika dihubungi hari ini.
Menurut Mazuki, akibat kemalangan tersebut, mangsa mengalami patah tangan kanan manakala pemandu kereta tidak mengalami sebarang kecederaan.

Kata Mazuki, mangsa kemudian dibawa ke Hospital Taiping dan mangsa disahkan meninggal dunia pada pagi tadi.
“Punca kemalangan dipercayai disebabkan kecuaian penunggang motosikal ketika menyeberangi jalan dan kes di siasat di bawah Seksyen 41(1) Akta Pengangkutan Jalan 1987,” katanya. K! ONLINE


Maipk lancar kad prabayar patuh syariah GoPayz
Oleh SHAARANI ISMAIL

1 Disember 2020, 4:30 pm
IPOH – Majlis Agama Islam dan Adat Melayu Perak (Maipk) melancarkan kad prabayar patuh syariah iaitu produk Visa GoPayz-Maipk (Ta’awun) melalui laman Facebook Maipk iaitu Zakat Perak-Maipk dan Waqaf Perak Ar-Ridzuan hari ini.
Ketua Pegawai Eksekutif Maipk, Shahrulazam Shaari berkata, kad prabayar yang boleh didapati secara fizikal atau secara dalam talian itu dikeluarkan Maipk dengan kerjasama GoPayz, penyedia perkhidmatan e-wallet universal yang dibangunkan oleh U Mobile.
“Pelancaran kad prabayar itu bertujuan membantu masyarakat Islam dengan menawarkan suatu produk kewangan digital terkini patuh syariah untuk berbelanja dan menunaikan ibadat rukun dan sunat (muamalah) secara mudah.
“Maipk sentiasa komited memperkasakan pembangunan ekonomi dan sosial umat Islam khususnya menerusi medium zakat dan wakaf.
“Inisiatif baharu ini memfokuskan semangat taawun iaitu saling bantu-membantu di mana Maipk dan masyarakat saling bekerjasama secara tidak langsung untuk mengumpulkan dana wakaf tunai dan mewujudkan projek wakaf yang berdaya saing,” katanya dalam satu kenyataan di sini hari ini.
Beliau berkata, setiap perbelanjaan di premis terpilih akan membolehkan pelanggan mengumpul mata ganjaran yang akhirnya akan ditukarkan kepada hasil wakaf tunai.

Katanya, Maipk seterusnya akan membangunkan projek-projek wakaf yang bersesuaian untuk kembali dimanfaatkan oleh masyarakat dalam negeri Perak.
“Pelancaran produk ini juga tepat pada masanya, di mana kita berusaha meminimakan pergerakan fizikal dengan mengutamakan transaksi dalam talian.
“Kad prabayar ini berfungsi seperti kad debit bank, para pelanggan boleh berbelanja di semua premis yang mempunyai terminal kad VISA dalam dan luar negara serta membuat pengeluaran tunai di terminal mesin pengeluaran wang automatik (ATM),” katanya.
Beliau berkata, walaupun konsep penggunaannya sama seperti kad debit bank namun kad prabayar itu tidak memerlukan pengguna mempunyai akaun bank dan ia hanya menggunakan perkhidmatan kewangan digital yang berdaftar di bawah Bank Negara Malaysia (BNM) iaitu e-wallet GoPayz.
Katanya, kad prabayar itu juga boleh digunakan di seluruh negara malah boleh juga boleh digunakan untuk pembayaran zakat, wakaf dan derma khususnya di negeri Perak.
Beliau berkata, mata ganjaran yang diperoleh dari penggunaan kad prabayar itu juga boleh diwakafkan terus kepada Maipk dan ia memberikan keistimewaan dan peluang kepada pengguna untuk menambah ibadat wakaf tanpa mengeluarkan tunai dengan Program Penukaran Automatik GoPointz kepada Wakaf Tunai Maipk.
Shahrulazam berkata, pengguna yang memohon Kad Prabayar Visa GoPayz Maipk (Ta’awun) mulai hari ini sehingga 31 Disember 2020 boleh mendapat kad tersebut secara percuma di semua cawangan Maipk di seluruh negeri dan ia terhad kepada 2,500 pemohon terawal. – K! ONLINE


Banjir termenung buat penduduk bingung
Oleh ROHANA MOHD. NAWI

1 Disember 2020, 4:28 pm
KOTA BHARU – Lebih 1,000 penduduk dari tiga buah kampung di sini hanya mampu termenung kebingungan melihat rumah mereka masih digenangi air banjir yang tidak surut meskipun cuaca bertambah baik.
Fenomena digelar banjir termenung itu melanda Kampung Hujung Tanjung, Kampung Pulau Melaka dan Kampung Babong berikutan kawasan tersebut tidak mempunyai sistem saliran yang baik.
Seorang penduduk, Tengku Mohd. Amir Raja Ali, 31, berkata, selepas hujan lebat, jalan utama masuk ke kampung ditenggelami air sehingga sedalam 0.5 meter selama berhari-hari lamanya sejak enam tahun lalu.
Katanya, keadaan itu menyukarkan pergerakan keluar masuk penduduk untuk menjalankan aktiviti harian termasuk ke tempat kerja.
“Kami terpaksa meredah air apabila hendak keluar membeli barang keperluan. Lebih memeritkan apabila hujan lebat turun berhari-hari kerana paras air banjir termenung juga pasti akan bertambah tinggi.
“Kadang kala kami terpaksa menggunakan perahu kerana paras air banjir termenung naik sehingga ke paras satu meter,” katanya ketika ditemui Kosmo! di sini hari ini.

Tengku Mohd. Amir berkata, selain kotor dan berisiko menjejaskan kesihatan, banjir termenung itu juga berbahaya kepada penduduk terutama kepada kanak-kanak yang sering bermain air banjir.
“Kita bimbang ada binatang berbisa dan barang terbuang seperti serpihan kaca,” katanya.
Sementara itu, Penghulu Mukim Pulau Belanga, Wan Zaidi Wan Jusoh berkata, pihak berwajib sedang berusaha menyediakan sistem perparitan lebih baik bagi menyelesaikan masalah di tiga kampung terbabit.
“Dalam masa terdekat ini, kita akan membina saliran sepanjang 150 meter untuk alirkan air banjir termenung ke sungai berdekatan,” katanya. – K! ONLINE


311 individu ditahan ingkar PKP
1 Disember 2020, 5:12 pm
PETALING JAYA – Polis Diraja Malaysia (PDRM) menahan seramai 311 individu atas kesalahan ingkar Perintah Kawalan Pergerakan (PKP) semalam.
Menteri Kanan (Keselamatan), Datuk Seri Ismail Sabri Yaakob berkata, daripada jumlah itu seramai 306 indidvidu dikompaun manakala lima individu direman.
“Antara kesalahan yang direkodkan tidak memakai pelitup muka (97), gagal mematuhi arahan penjarakan fizikal (75) serta aktiviti pusat hiburan (26).
“Selain itu, kesalahanan lain seperti rentas daerah atau negeri Perintah Kawalan Pergerakan Bersyarat (PKPB) tanpa kebenaran (30), gagal menyediakan peralatan merekod butiran pelanggan (69) dan lain-lain (14),” katanya dalam satu kenyataan akhbar di sini hari ini. – K! ONLINE


GKP 2.0 dibuka untuk rayuan
Oleh MOHD. HUSNI MOHD. NOOR

1 Disember 2020, 5:24 pm
PUTRAJAYA – Kementerian Kewangan memberi peluang kepada perusahaan kecil dan sederhana (PKS) untuk mengemukakan rayuan bagi Geran Khas Prihatin (GKP) 2.0 bermula 7 hingga 21 Disember ini.
Menterinya, Tengku Datuk Seri Zafrul Tengku Abdul Aziz berkata, ini bagi memberi peluang kepada perayu untuk mengemukakan rayuan berserta dokumen sokongan untuk disemak dan dinilai semula oleh Lembaga Hasil Dalam Negeri (LHDN).
Beliau berkata, permohonan rayuan boleh dibuat secara dalam talian di Portal GKP, https://gkp.hasil.gov.my.
“Kerajaan amat prihatin akan cabaran yang dihadapi oleh PKS secara amnya terutamanya PKS mikro.
“Sehubungan itu, GKP dan GKP 2.0 adalah komitmen berterusan kerajaan dalam membantu PKS mikro yang terjejas,” katanya dalam kenyataan akhbar hari ini.
Katanya, GKP dan GKP 2.0 adalah bantuan kewangan secara one-off berjumlah RM3,000 kepada PKS mikro yang berkelayakan.

Tengku Zafrul berkata, bantuan itu bagi meringankan beban kewangan perniagaan yang dihadapi ekoran penularan wabak Covid-19.
“Di samping itu, bantuan ini bermatlamat meningkatkan produktiviti pengeluaran dan perkhidmatan demi kelangsungan PKS mikro.
“Setakat ini, hampir 850,000 PKS mikro menerima GKP dan GKP 2.0, dengan jumlah bantuan kewangan keseluruhan sebanyak RM2.55 bilion,” katanya.
Justeru, bagi memastikan PKS mikro yang benar-benar layak menerima GKP 2.0, setiap permohonan disemak silang dengan data agensi sehingga 31 Ogos 2020, termasuk di Suruhanjaya Syarikat Malaysia (SSM), pihak berkuasa tempatan (PBT) dan LHDN.-K! ONLINE


RUU Perbekalan Kementerian Perusahaan Perladangan dan Komoditi lulus
Oleh ZULKIFLI MANZOR

1 Disember 2020, 4:44 pm
PETALING JAYA – Dewan Rakyat hari ini meluluskan Rang Undang-Undang (RUU) Perbekalan (Belanjawan) 2021 peringkat jawatankuasa bagi Kementerian Perusahaan Perladangan dan Komoditi melalui undian belah bahagi.
Yang Dipertua Dewan Rakyat, Datuk Azhar Azizan Harun berkata, seramai 108 Ahli Parlimen menyokong, 95 Ahli Parlimen tidak menyokong, manakala 17 Ahli Parlimen tidak hadir.
“Dengan itu belanjawan Kementerian Perusahaan Perladangan dan Komoditi dijadikan sebahagian daripada jadual,” katanya.
Undian belah bahagi dijalankan selepas lebih 15 Ahli Parlimen bangun menyokong RUU tersebut diputuskan menerusi kaedah berkenaan.
Sesi penggulungan RUU Perbekalan (Belanjawan) 2021 peringkat jawatankuasa bagi Kementerian Perusahaan Perladangan dan Komoditi dilakukan oleh Timbalan Menteri Willie Anak Mongin. – K! ONLINE


Bintang pop kesal langgar perintah berkurung Covid-19
Oleh KOSMO!

1 Disember 2020, 3:47 pm
LONDON – Penyanyi Britain, Rita Ora memohon maaf Isnin lalu kerana melanggar perintah berkurung koronavirus selepas dia menganjurkan parti hari lahir ke-30 bersama beberapa rakannya di sebuah restoran di sini.
Menulis di platform media sosial Instagram, Rita berkata, parti di Notting Hill, barat London pada Sabtu lepas itu adalah satu kesilapan serius.
“Ia adalah keputusan spontan dengan pandangan tersilap bahawa parti itu boleh diadakan kerana kita menghampiri penghujung perintah berkurung.
“Saya berasa malu kerana saya sedar betapa petugas barisan hadapan bekerja begitu keras untuk memerangi penyakit dahsyat ini.
“Walaupun ia tidak menjadikannya betul tetapi saya benar-benar ikhlas memohon maaf,” katanya.
Polis London mengesahkan bahawa anggotanya dipanggil ke Notting Hill berkaitan pelanggaran peraturan Covid-19.

Rita yang popular dengan lagu seperti Let You Love Me dan How to Be Lonely berkata, dia secara suka rela membayar denda akibat kesalahannya.
Polis di England boleh mengenakan denda sehingga £10,000 (RM54, 482) terhadap mereka yang melanggar perintah berkurung koronavirus.
Perintah berkurung selama empat minggu itu dikuatkuasakan di England bagi membendung penularan Covid-19 pada November lalu. Restoran dan pub adalah antara peniagaan yang terjejas akibat perintah tersebut.
Individu juga dilarang mengadakan pertemuan di dalam rumah dengan anggota isi rumah lain.
Perintah berkurung itu dijangka berakhir esok i dan diganti dengan sistem kawalan pergerakan berperingkat namun, masih mengekalkan peraturan penjarakan fizikal. – AFP


Lari sehelai sepinggang, rumah hangus
Oleh NOOR HASLIZA NUSI

1 Disember 2020, 3:56 pm
GEORGE TOWN – Penghuni yang tinggal di sebuah rumah papan satu tingkat di Jalan Dato Keramat di sini berlari sehelai sepinggang selepas kediaman mereka musnah dijilat api hari ini.
Dalam kejadian kira-kira pukul 12 tengah hari itu, penghuni terdiri datuk dan cucu dikatakan tidak mengalami sebarang kecederaan dalam kebakaran tersebut.
Pegawai Operasi dari Balai Balai Bomba Dan Penyelamat Jalan Perak, A’azelan Hassan berkata, pihaknya menerima panggilan berhubung kejadian itu pada pukul 12 tengah hari tadi dan tiba kurang 10 minit kemudian.
Menurutnya, kebakaran membabitkan sebuah rumah Kelas C yang terletak berdekatan dengan kediaman dua tingkat dan bangunan empat tingkat.
“Api marak dengan cepat ke seluruh bahagain kediaman yang diperbuat daripada papan dan keadaan angin juga kuat.
“Mangsa dikatakan berlari sehelai sepinggang dan tidak sempat membawa keluar barangan yang lain. Pasukan juga berdepan kesukaran kerana jarak antara rumah itu terlalu dekat dengan lima unit kediaman di hadapannya,” katanya kepada Kosmo! di sini sebentar tadi.

Beliau memberitahu, pihaknya berjaya mengawal api dalam tempoh lapan minit dan memadam keseluruhannya pada pukul 1.08 minit petang tadi. – K! ONLINE


Tiada komproni anggota polis seludup dadah dalam lokap
Oleh MOHAMAD FAIZAL HASHIM

1 Disember 2020, 3:18 pm
JOHOR BAHRU – Polis tidak akan teragak-agak untuk mengambil tindakan tegas terhadap anggota yang terbabit dalam kegiatan penyeludupan dadah termasuk mereka yang menyeludup bahan terlarang itu untuk tahahan di dalam lokap.
Timbalan Pengarah Jabatan Siasatan Jenayah Narkotik (JSJN) Bukit Aman, Datuk Kamarulzaman Mamat berkata, tiada istilah pilih kasih dalam usaha pihak polis memerangi kegiatan dadah secara habis-habisan ini.
“Tidak ada istilah pilih kasih, semuanya sama sahaja apabila tindakan diambil. Bagi tahanan lokap yang lebih seminggu, pihak JSJN akan membuat ujian saringan air kencing terhadap mereka untuk melihat sama ada terdapat kesan pengambilan dadah atau tidak.
“Kita akan cari punca bagaimana dadah boleh masuk dalam lokap. Kita juga sudah mengambil tindakan terhadap mereka yang terbabit dalam pengedaran dadah ke dalam lokap seperti kes yang dilaporkan di Langkawi,” katanya.
Beliau berkata demikian kepada pemberita selepas program perasmian Ibu Pejabat Polis Daerah (IPD) Johor Bahru Utara yang disempurnakan oleh Ketua Pengarah Agensi Anti Dadah Kebangsaan (AADK), Datuk Seri Zulkifli Abdullah.
Ketika ditanya berhubung dakwaan terdapat kes penyeludupan bekalan dadah di lokap di Kota Tinggi baru-baru ini, Kamarulzaman berkata, pihaknya belum menerima laporan berkaitan kes berkenaan dan akan mẹmbuat semakan terlebih dahulu.

“Pernah berlaku di Pulau Pinang di mana seorang anggota membawa masuk dadah ke dalam lokap dan dia sudah pun diambil tindakan.
“Ada beberapa kes seumpama ini dan saya tidak dapat berikan jumlah yang tepat. Ada antaranya yang terlibat adalah anggota, ada juga yang dari sindiket orang yang ditahan.
“Antara faktornya (berlaku kes penyeludupan dadah) ialah mengambil kesempatan terhadap penagih dadah yang ditahan, menggunakan ruang atau keuntungan terutamanya apabila mereka ini dibawa ke mahkamah,” katanya. – K! ONLINE


Tubuh jawatankuasa kaji laporan bedah siasat Ivana Smit
1 Disember 2020, 3:32 pm
KUALA LUMPUR – Polis akan memohon penubuhan satu jawatan kuasa khas bagi mengkaji laporan bedah siasat model warga Belanda, Ivana Esther Robert Smit.
Pengarah Jabatan Siasatan Jenayah Bukit Aman, Datuk Huzir Mohamed berkata, permohonan itu akan dibuat susulan hasil laporan bedah siasat terhadap mangsa yang dilakukan dalam negara dan di Belanda menunjukkan percanggahan.
“Kes itu sudah dirujuk kepada Pihak Pendakwa Raya dan kita akan mohon untuk kaji semula dua laporan bedah siasat tersebut,” katanya pada sidang akhbar di Ibu Pejabat Polis Bukit Aman hari ini.
Akhbar sebelum ini melaporkan, pada 7 Disember 2017, Ivana Esther ditemui mati dalam keadaan bogel di balkoni sebuah unit kediaman di tingkat 6 sebuah kondominium di Persiaran Capsquare di sini selepas terjatuh dari tingkat 20.
Sebelum kejadian, Ivana bersama pemilik kediaman yang juga seorang lelaki warga Amerika Syarikat dan isterinya, warga Kazakhstan, dilaporkan keluar minum di sebuah premis hiburan di Bangsar. – K! ONLINE


Ketua kepada Alvin Goh dan Addy Kanna diberkas
1 Disember 2020, 3:23 pm
KUALA LUMPUR – Polis menahan dalang utama sindiket judi online dan Macau Scam yang mempunyai kaitan dengan Alvin Goh dan Addy Kanna.
Tangkapan ke atas lelaki warga China yang dikenali sebagai Chen Dewei itu dibuat di Mount Kiara dalam satu operasi khas bermula 15 hingga 20 Oktober lalu.
Pengarah Jabatan Siasatan Jenayah Bukit Aman, Datuk Huzir Mohamed berkata, suspek berusia 31 tahun itu antara 130 individu diberkas dalam operasi membanteras kegiatan judi online dan kegiatan penipuan di sekitar Lembah Klang.
“Suspek ini adalah ketua sindiket yang berperanan sebagai penghubung antara sindiket di Malaysia dan China.
“Pemeriksaan mendapati suspek juga adalah didalam senarai orang dikehendaki pihak berkuasa China atas kesalahan Macau Scam,” katanya pada sidang akhbar di Ibu Pejabat Polis Bukit Aman hari ini. – K! ONLINE


Tiga lagi ditahan kes samun bersenjata
1 Disember 2020, 3:20 pm
KUALA LUMPUR – Polis menahan tiga lagi lelaki termasuk suspek utama kes samun dan bunuh bekas Pengarah Bahagian Teknologi Maklumat, Institut Penyelidikan Dan Kemajuan Pertanian Malaysia (MARDI), Dr. Wan Hassan Wan Embong dalam tiga siri serbuan di Setapak dan Semenyih, awal pagi tadi.
Ketiga-tiga suspek itu ditahan pada pukul 3.30 hingga pukul 5 pagi di sekitar Jalan Genting Klang dan Air Panas, Setapak dan Jalan Rinching, Semenyih.
Pengarah Jabatan Siasatan Jenayah Bukit Aman, Datuk Huzir Mohamed berkata, hasil siasat awal ke atas seorang suspek yang ditahan di Jalan Rinching mendapati lelaki berusia 23 tahun itu bertanggungjawab menetak mangsa dalam kejadian itu.
“Polis kini sedang memburu seorang lagi suspek yang masih bebas dikenali sebagai T. Sugu, 27 tahun,” katanya pada sidang akhbar di Bukit Aman, hari ini. – K! ONLINE


PDRM siasat lelaki ugut tembak Ketua Polis Negara
1 Disember 2020, 3:37 pm
KUALA LUMPUR – Polis telah membuka dua kertas siasatan berhubung kenyataan seorang individu yang mengugut akan menembak mati Ketua Polis Negara, Tan Sri Abdul Hamid Bador selain menyerang Bukit Aman.
Pengarah Jabatan Siasatan Jenayah Bukit Aman, Datuk Huzir Mohamed berkata, pihaknya juga kini sedang mengesan suspek untuk tindakan lanjut.
“Ada dakwaan mengatakan suspek kurang siuman namun kita akan tahan terlebih dahulu untuk siasatan lanjut.
“Siasatan dijalankan mengikut Seksyen 507 Kanun Keseksaan dan Seksyen 233 Akta Komunikasi dan Multimedia 1998,” katanya pada sidang akhbar di Ibu Pejabat Polis Bukit Aman hari ini. – K! ONLINE


Wanita jauh ketinggalan berbanding lelaki
Oleh NOR IDAYU BOSRO

1 Disember 2020, 3:59 pm
PUTRAJAYA – Tahap kesaksamaan gender di negara ini merosot kepada 70.9 peratus tahun lalu berbanding tahun sebelumnya (71.7 peratus) dengan Penguasaan Politik merekodkan skor terendah iaitu 0.108.
Skor itu adalah antara empat sub-indeks dalam Indeks Jurang Gender Malaysia (MGGI) 2017 – 2019 selain sub-indeks Peluang dan Penyertaan Ekonomi (0.717), Pencapaian Pendidikan (1.053), Kesihatan dan Kehidupan (0.958).
Skor MGGI itu didedahkan menerusi Penerbitan Statistik Pemerkasaan Wanita dalam Domain Terpilih Malaysia 2020 yang dikeluarkan Jabatan Perangkaan Malaysia semalam.
Ketua Perangkawan Malaysia, Datuk Seri Dr. Mohd. Uzir Mahidin berkata, skor terendah dalam Penguasaan Politik menunjukkan wanita masih jauh ketinggalan berbanding lelaki dalam jawatan Menteri, Parlimen dan Dewan Undangan Negeri (DUN).
Bagaimanapun, katanya, peratusan skor Penguasaan Politik itu meningkat berbanding tahun 2018 dan 2017 yang merekodkan skor 0.106 dan 0.061.
“Pencapaian wanita telah melebihi lelaki hanya dalam sub-indeks Pencapaian Pendidikan dengan skor 1.053.

“Kadar penyertaan tenaga buruh (KPTB) wanita juga masih rendah iaitu 55.6 peratus pada tahun 2019 jika dibandingkan dengan negara lain seperti Australia (72.5 peratus) dan Singapura (69.1 peratus). Secara amnya, KPTB wanita bagi negara membangun melebihi 60 peratus,” katanya dalam satu kenyataan di sini hari ini. – K! ONLINE


Timbalan Menteri didakwa tunjuk isyarat lucah dalam Dewan Rakyat
Oleh ZULKIFLI MANZOR

1 Disember 2020, 4:19 pm
PETALING JAYA – Persidangan Dewan Rakyat hari ini kecoh lagi selepas Timbalan Menteri Perusahaan Perladangan dan Komoditi, Willie Mongin didakwa menunjuk isyarat lucah terhadap Ahli Parlimen pembangkang.
Perkara itu dibangkitkan oleh Ahli Parlimen Jelutong, RSN Rayer sebelum persidangan Dewan Rakyat berakhir kira-kira pukul 3.50 petang tadi.
“Tadi semasa sesi pengulungan Puncak Borneo (Willie), selepas beliau selesai penggulungan menunjukkan isyarat lucah kepada sebelah sini (Ahli Parlimen pembangkang) iaitu jari tengah beliau,” katanya.
Yang Dipertua Dewan Rakyat, Datuk Azhar Azizan Harun kemudian meminta Willie yang juga Ahli Parlimen Puncak Borneo memberi penjelasan berhubung perkara tersebut.
Willie bagaimanapun menegaskan beliau tidak berbuat demikian dan mendakwa Ahli Parlimen pembangkang tersilap lihat.
“Ingin saya tegaskan itu tidak benar dan mereka salah nampak. Saya ingin perjelaskan bahawa saya tidak tunjuk jari tengah. Kalau mereka beranggapan demikian saya bersedia minta maaf,” katanya.

Penjelasan itu tidak diterima Ahli Parlimen pembangkang menyebabkan kekecohan berlaku sebelum Azhar mengumumkan persidangan ditangguhkan dan bersambung pukul 10 pagi esok. – K! ONLINE


RUU Perbekalan 2021 Kementerian Luar diluluskan
Oleh ZULKIFLI MANZOR

1 Disember 2020, 3:42 pm
PETALING JAYA – Dewan Rakyat hari ini meluluskan Rang Undang-Undang (RUU) Perbekalan (Belanjawan) 2021 peringkat jawatankuasa bagi Kementerian Luar Negeri.
Keputusan itu diumumkan oleh Timbalan Yang Dipertua Dewan Rakyat, Datuk Seri Azalina Othman Said berdasarkan proses undian suara.
“Dengan itu, RUU Perbekalan (Belanjawan) 2021 untuk Kementerian Luar Negeri diluluskan di peringkat jawatankuasa,” katanya.
Sesi penggulungan RUU Kementerian Luar dilakukan oleh Timbalan Menteri, Datuk Kamarudin Jaafar dengan kementerian itu menerima peruntukan RM778 juta.
Seramai sembilan Ahli Parlimen kerajaan dan pembangkang berbahas mengenai peruntukan itu tengah hari ini.
Sementara itu, Ahli Parlimen Ayer Hitam, Datuk Seri Dr Wee Ka Siong dalam reaksi segera berkata, beliau membuat jangkaan tepat tiada Ahli Parlimen pembangkang bangun untuk membolehkan undi belah bahagi.

“Naampaknya Ahli Parlimen pembangkang sudah sedar bahawa ‘wayang’ mereka kini sudah tidak laku,” katanya di laman Facebook beliau hari ini.
Ahli Parlimen Sembrong, Datuk Seri Hishammuddin Tun Hussein di laman Facebook beliau pula mengucapkan syukur kerana RUU berkenaan diluluskan di Dewan Rakyat.
“Tahniah Timbalan Menteri Luar, Datuk Kamarudin Jaafar dan seluruh warga Wisma Putra,” katanya. – K! ONLINE


KKM pantau penggunaan vaksin Covid-19 di UK
Oleh SITI A'ISYAH SUKAIMI

2 Disember 2020, 9:04 pm
PUTRAJAYA – Kementerian Kesihatan (KKM) akan memantau keberkesanan dan kesan sampingan vaksin Covid-19, Pfizer-BioNTech yang dijangka digunakan oleh United Kingdom (UK) mulai minggu depan.
Ketua Pengarah Kesihatan, Tan Sri Dr. Noor Hisham Abdullah berkata, vaksin tersebut tidak didaftarkan tetapi penggunaannya di UK adalah secara darurat iaitu digunakan sebagai kecemasan.
“Ini negara pertama menggunakan kaedah tersebut jadi, kita akan memerhati dari sudut keberkesanan dan kesan samping menerusi penggunaan vaksin terhadap penduduk di UK.
“Mungkin negara lain juga menggunakan klausa tersebut iaitu vaksin dengan kaedah darurat tetapi di Malaysia, tidak ada pengecualian vaksin secara darurat.
“Ia perlu melalui proses sebagaimana akta ditetapkan untuk memastikan keselamatan dan keberkesanan vaksin selain pendaftaran melalui Bahagian Regulatori Farmasi Negara (NPRA),” katanya pada sidang akhbar di sini hari ini.
Beliau berkata demikian ketika diminta mengulas mengenai laporan media antarabangsa berhubung UK yang dijangka menggunakan vaksin Covid-19, Pfizer-BioNTech yang sudah diluluskan untuk kegunaan umum mulai minggu depan.

Dalam pada itu, Noor Hisham berkata, selain keberkesanan dan kesan sampingan, perkara lain perlu dilihat ialah kualiti sesuatu vaksin yang dihasilkan.
“Sekarang ini peringat awal dan masing-masing hanya perlu perhatikan termasuk kesan sampingan itu berlaku atau sebaliknya.
“Jika tiga bulan pertama penggunaan vaksin di UK memberangsangkan dan kurang kesan samping, mungkin itu akan menggalakkan keyakinan kita terhadap vaksin tersebut,” katanya.
Bagaimanapun, ujarnya lagi, paling penting ialah perlu menunggu kajian klinikal fasa ketiga terlebih dahulu sebelum sebarang keputusan dibuat. -K!ONLINE


Kluster Teratai masuk generasi kedua
Oleh SITI A'ISYAH SUKAIMI

2 Disember 2020, 8:53 pm
PUTRAJAYA – Kes Covid-19 dalam Kluster Teratai yang dilaporkan di Selangor dan Kuala Lumpur kini memasuki generasi kedua dengan 152 individu di dalam komuniti dijangkiti virus tersebut.
Ketua Pengarah Kesihatan, Tan Sri Dr. Noor Hisham Abdullah berkata, kes positif dalam komuniti bagi kluster tersebut adalah di luar kawasan yang dikenakan Perintah Kawalan Pergerakan Diperketatkan (PKPD).
“Untuk warga asing, mereka duduk di asrama atau penginapan yang disediakan oleh majikan tetapi, ada 164 warganegara (pekerja) yang tinggal di rumah masing-masing.
“Jadi ada yang menjangkiti ahli keluarga dan sebagainya malah, kita dapati ia menyebabkan dua generasi jangkitan melibatkan 152 kes positif dalam kalangan warganegara,” katanya pada sidang akhbar di sini hari ini.
Mengulas lanjut, beliau berkata, aktiviti saringan peringkat komuniti terutama di Meru, Klang masih dijalankan sekali gus pihaknya berharap dapat membendung penularan jangkitan dalam komuniti.
“Setakat ini komuniti terlibat di Selangor dan Kuala Lumpur kerana pekerja warga negara yang bekerja di kilang pulang ke rumah di kawasan itu dan jangkitan bermula dalam keluarga serta komuniti,” katanya.

Pada 7 November lalu, Kluster Teratai dikesan dan ia melibatkan pekerja kilang Top Glove.
Sementara itu, beliau berkata, Kementerian Kesihatan (KKM) sedang mempertimbangkan kakitangannya dari Selangor dan Negeri Sembilan yang ditempatkan di Sabah susulan Covid-19 untuk pulang ke negeri masing-masing.
“Ada permintaan untuk Selangor dan Negeri Sembilan mendapatkan kakitangan mereka yang berkhidmat di Sabah ketika ini memandangkan negeri itu kini menunjukkan trend penurunan kes.
“Justeru, kita mungkin akan pertimbangkan mereka kembali ke negeri masing-masing untuk membantu pengesanan kes dan penilaian risiko,” katanya.
Ujarnya lagi, sehingga kini seramai 59 anggota perubatan dan 57 anggota kesihatan awam di Selangor digerakkan secara dalaman bagi kerja lapangan di negeri tersebut manakala, seramai 64 anggota kesihatan awam juga digerakkan dari negeri lain.
Malah, katanya, kementerian turut menggerakkan kerjasama dengan pertubuhan bukan kerajaan (NGO) ke Selangor seperti Imam Response & Relief Team (IMARET), Mercy Malaysia dan Persatuan Bulan Sabit Merah Malaysia. – K! ONLINE.


Bilal meninggal semasa azan Subuh sering tersenyum
Oleh NOR AINNA HAMZAH

2 Disember 2020, 8:49 pm
PORT DICKSON – Sentiasa membantu memudahkan urusan penduduk dan sering tersenyum merupakan antara keperibadian bilal Ahmad Bahtim Khalid, 76, yang meninggal dunia ketika azan Subuh berkumandang di masjid berkenaan, pukul 6 pagi tadi.
Ahmad Bahtim merupakan Bilal 2 Masjid Kampung Baru Si Rusa.
Pengerusi Majlis Pengurusan Komuniti Kampung Kampung Baru Sri Rusa, Mohd. Ghazaly Zakaria, 64, berkata, dia baru empat tahun mengenali arwah, namun hubungan mereka mesra kerana lelaki itu seorang yang ceria serta peramah.
Menurut Mohd. Ghazaly, kebiasaannya arwah akan melaungkan azan, namun pada pagi tadi, lelaki itu tiba lewat sedikit ke masjid berkemungkinan disebabkan hujan.
“Seperti biasa dia membentang dan memperbetulkan sejadah untuk jemaah sebelum tiba-tiba rebah. Semasa itu ada jemaah yang sempat meribakan dan mengajar arwah mengucap dua kalimah syahadah.
“Ketika azan masih berkumandang, dada dia berombak sebelum menghembuskan nafasnya yang terakhir. Arwah seorang yang baik dan sering tersenyum,” katanya di sini hari ini.

Mohd. Ghazaly berkata, jasad Ahmad Bahtim kemudiannya diangkat dan diletak di tepi untuk jemaah meneruskan solat Subuh.
“Ahli jawatan kuasa masjid menghubungi ambulans dan pasukan paramedik yang tiba kemudiannya mengesahkan Ahmad Bahtim sudah meninggal dunia.
Sementara itu, anak sulung arwah, Siti Nurbiza, 48, berkata, dia mengetahui kejadian tersebut melalui panggilan telefon dan segera pulang ke kampung dari kediamannya di Subang, Selangor.
“Kali terakhir saya jumpa ayah pada 30 November lalu disebabkan kematian ibu saudara. Walaupun sedih namun hajat saya membawa ayah dan mama (Siti Rokhani Abdul Manan) untuk menunaikan umrah Januari tahun lalu tercapai,” katanya.
Jenazah dimandi dan disolatkan selepas Zuhur di masjid berkenaan sebelum disemadikan di Tanah Perkuburan Islam Bagan Pinang.-K! ONLINE


Zulkifli ziarah isteri arwah Ikhsan Ise
Oleh MOHD. HUSNI MOHD. NOOR

2 Disember 2020, 8:43 pm
PUTRAJAYA – Menteri di Jabatan Perdana Menteri (Hal Ehwal Agama), Datuk Seri Zulkifli Mohamad Al-Bakri menyampaikan sumbangan kepada isteri arwah pengasas ilustrasi digital Artortoise, Mohamad Ikhsan Kamarudin, hari ini.
Perkara itu dikongsi Zulkifli menerusi laman Facebook dan Twitter beserta empat keping gambar yang turut kelihatan isteri arwah.
Zulkifli adalah antara sebahagian menteri, kenamaan dan selebriti yang mendapatkan khidmat ilustrasi Artortoise sebelum ini.
“Singgah menyampaikan sumbangan kepada isteri arwah Ikhsan Ise (Artortoise) petang tadi. Suasana yang amat sayu menyelubungi seisi rumah.
“Beliau pergi meninggalkan kita dalam usia yang masih muda. Namun namanya dikenali di peringkat negara.
“Arwah mengajar kita bahawa sesiapa sahaja boleh menyumbang untuk negara dengan kelebihan dan kemahiran masing-masing. Itulah patriotisme,” katanya.

Ikhsan Ise bukan nama asing di media sosial kerana sebelum ini arwah pernah tular dengan penghasilan karya-karya penghargaan terhadap pengorbanan petugas barisan hadapan bertugas menentang penularan wabak Covid-19.
Arwah meninggal dunia kira-kira pukul 1.37 pagi semalam di Hospital Selayang akibat kanser. – K! ONLINE.


‘Mulianya hati cikgu….’
Oleh DIYANATUL ATIQAH ZAKARYA

2 Disember 2020, 8:41 pm
MELAKA – Seorang guru pendidikan khas nekad membuka sebuah kedai roti, Unique Bakery menggunakannya duit simpanannya demi memastikan pelajar orang kelainan upaya (OKU) yang didiknya berpeluang bekerja dan meraih pendapatan sendiri.
Jamiah Tulisman, 46, berkata, kedai itu yang baru beroperasi sebulan di Taman Cheng Perdana, Cheng di sini diuruskan oleh tujuh orang pekerja OKU terdiri daripada pelajar dan bekas pelajar pendidikan khas dari sekolah tempatnya mengajar.
Jelasnya, dia yang turut mempunyai seorang anak OKU (sindrom down) berusia 21 tahun amat memahami pergelutan yang dihadapi golongan itu dalam merebut peluang pekerjaan.
“Saya risau dengan nasib dan masa depan anak-anak istimewa ini, kerana saya sendiri pernah membawa mereka yang tamat sekolah mencari pekerjaan, sangat susah untuk mereka mendapat kerja.
“Kerana itu saya nekad melaburkan kesemua duit simpanan saya kira-kira RM70, 000 untuk membuka kedai roti ini, supaya boleh membantu mereka setakat yang termampu, ” katanya ketika ditemui di kedai rotinya itu.
Tambahnya, beberapa orang bekas pelajarnya pernah menjadi mangsa kes buli oleh majikan yang mengambil kesempatan membayar gaji terlalu rendah, tidak setimpal dengan bebanan serta tempoh waktu bekerja.

Mengulas lanjut, Jamiah berkata, dia mula menyimpan hasrat untuk membantu anak-anak istimewa ini sejak 2010 dan mengadakan kelas membuat roti dan kek secara kecil-kecilan di rumah sebagai persiapan awal membentuk kemahiran asas.
“Saya berikan kelas mengikut bakat dan kelebihan masing-masing, sebagai contoh mereka yang menghidap OKU lembam dan autism pandai membuat doh, membentuk roti serta menghias kek manakala sindrom down boleh diberikan peluang untuk bahagian mengemas kedai dan peralatan.
“Kesemua mereka sangat teruja setiap kali terlibat dalam proses pembuatan kek, namun ada juga masa di mana saya perlu berdepan dengan emosi istimewa mereka yang tiba-tiba mengamuk terutama apabila ditegur,” katanya.
Mengulas lanjut, guru berhati mulia itu memberitahu bayaran gaji diberikan kepada anak-anak istimewa itu setaraf dengan pekerja normal yang lain iaitu bermula RM1, 200, manakala bagi pekerja sindrom down akan dibayar mengikut jam bekerja.
Sementara itu, salah seorang remaja OKU (autism) Muhamad Zulfikri Ibrahim, 17, memberitahu, dia sangat teruja apabila dapat membuat roti dan seronok setiap kali hasil air tangannya dibeli pelanggan.
“Saya suka membuat roti dan menghias kek. Saya mahu bekerja dengan cikgu (Jamiah) selepas habis sekolah nanti,” katanya yang mengambil peluang penutupan sementara sekolah ekoran pendemik Covid-19 dengan bekerja di kedai berkenaan.
Jamiah berkata, setakat ini kedainya menjual 12 hingga 15 jenis roti dan kek yang dihasilkan pekerja OKU berkenaan dengan antara yang laris adalah Hungry Tuna, Cheezy Sosej, Spicy Tuna, Cheese Stick, Chicken Floss dan Chocolate Roll. – K! ONLINE.


Episod ketiga SFMM35, pengumuman finalis AJL35 ditetapkan 15 Disember ini
Oleh MOHAMMAD SHAHEMY AZMI

2 Disember 2020, 10:25 pm
PETALING JAYA – Episod ketiga Muzik-Muzik 35 Separuh Akhir (SFMM35) yang ditunda sejak 22 November lalu akan diadakan semula pada 15 Disember.
Selain akan mempersembahkan baki 10 buah lagu yang bakal bertanding, malam ketiga SFMM35 juga bakal menyaksikan pengumuman 12 buah judul lagu yang layak untuk pentas kemuncak Anugerah Juara Lagu 35 (AJL35) pada tahun hadapan.
Menurut Penerbit Eksekutif SFMM35, Nurul Huda Khalid, pematuhan arahan oleh Kementerian Kesihatan Malaysia (KKM) menjadi keutamaan pihak produksi demi memutuskan rantaian penularan wabak Covid-19.
“Warga kerja kami telah pun membuat ujian calitan Covid-19 di pusat-pusat perubatan kerajaan berhampiran.
“Selain itu petugas produksi juga telah mematuhi arahan Jabatan Sumber Tenaga, Rangkaian Televisyen Televisyen Media Prima Berhad untuk menjalani kuarantin kendiri selama 14 hari sebagai langkah berjaga-jaga,” katanya.
Ujarnya lagi, proses perancangan semula SFMM35 sedang diperhalusi dan proses sanitasi berkala juga akan dibuat bagi memastikan kelancaran penyiaran hari ketiga SFMM35 pada 15 Disember nanti.

“Pada malam itu, artis yang membuat persembahan sahaja yang akan hadir bagi memastikan bilangan orang yang berada di lokasi dapat dikurangkan dan memudahkan penjarakan fizikal,” katanya.
Antara penyanyi yang bakal bertanding pada episod ketiga nanti termasuklah Aina Abdul, Ismail Izzani, Zizi Kirana, Dayang Nurfaizah, Wany Hasrita dan Datuk Jamal Abdillah.
Terdahulu, episod ketiga SFMM35 yang sepatutnya berlangsung pada 22 November terpaksa ditunda selepas seorang daripada penyanyi bertanding iaitu Alif Satar disahkan positif Covid-19.
Alif yang membuat persembahan pada malam pertama SFMM35 kini sedang menjalani rawatan dan kuarantin di sebuah hospital di Melaka. – K! ONLINE


Malaysia-Singapura bincang projek HSR KL-SG
Oleh NOR IDAYU BOSRO

2 Disember 2020, 9:01 pm
PUTRAJAYA – Malaysia dan Singapura akan mengumumkan perkembangan lanjut berhubung keputusan projek infrastruktur Kereta Api Laju Kuala Lumpur – Singapura (HSR KL – SG) antara dua negara itu menerusi kenyataan bersama dalam satu waktu yang ditetapkan nanti.
Perkara itu dicapai menerusi perbincangan antara Perdana Menteri, Tan Sri Muhyiddin Yassin dan Perdana Menteri Singapura, Lee Hsien Loong dalam satu sidang video hari ini.
Menurut kenyataan bersama Pejabat Perdana Menteri, perbincangan itu antara lain menilai penangguhan kedua dan terakhir projek HSR sepanjang 350 kilometer itu yang tempoh lanjutan penangguhannya dijadualkan berakhir pada 31 Disember depan.
“Kedua-dua pemimpin membuat penilaian mengenai kemajuan perbincangan dan memperoleh pemahaman yang baik mengenai kedudukan masing-masing berhubung projek berkenaan,” katanya dalam satu kenyataan di sini hari ini.
Kenyataan itu berkata, kedua-dua Perdana Menteri itu juga menegaskan kembali hubungan dua hala yang kukuh antara kedua-dua negara meliputi banyak bidang kerjasama.
“Mereka turut menzahirkan ketulusan untuk mengukuhkan lagi hubungan bilateral itu bagi kepentingan bersama,” katanya. -K! ONLINE


Tiga pemimpin protes dihukum penjara
Oleh KOSMO!

2 Disember 2020, 9:04 pm
HONG KONG – Pemimpin pergerakan protes dan penentang Hong Kong, Joshua Wong dipenjara bersama dua lagi aktivis muda kerana menyertai bantahan demokrasi besar-besaran tahun lalu.
Wong, 24, didakwa bersama dua rakan kempen demokrasi, Ivan Lam dan Agnes Chow berhubung rali di luar ibu pejabat polis.
“Hari-hari akan datang akan jadi lebih sukar tetapi kami akan terus bertahan,” kata Wong semasa dia dibawa keluar.
Ketiga-tiga tertuduh mengaku bersalah terhadap sejumlah kesalahan termasuk mencetuskan satu himpunan haram.
“Defenden memanggil peserta protest untuk mengepung ibu pejabat (polis) dan melaungkan slogan memperlekehkan pasukan polis.
“Pilihan yang paling wajar ialah penjara,” kata Majistret Wong Sze-lai semasa mengenakan hukuman penjara 13.5 bulan penjara.

Chow menangis ketika dijatuhkan hukuman 10 bulan manakala Lam dikenakan tujuh bulan penjara.
Hong Kong terpalit dengan rali besar-besaran selama tujuh bulan berturut-turut, kerap bertukar ganas dengan berjuta-juta penduduk berarak di jalan raya. – AFP


Pengarah syarikat ditangkap minta suapan RM22,000
Oleh MOHD YUNUS YAKKUB

2 Disember 2020, 9:59 pm
SHAH ALAM – Seorang pengarah syarikat swasta dicekup hari ini kerana disyaki meminta suapan RM22,000 bagi melepaskan dua warga China.
Menurut sumber, penahanan suspek berusia 40 tahun dilakukan kira-kira pukul 12.13 tengah hari tadi di sebuah restoran di Cheras, Kuala Lumpur.
Katanya, siasatan awal mendapati kedua-dua warga China itu termasuk seorang wanita ditahan Jabatan Imigresen di Lapangan Terbang Antarabangsa Kuala Lumpur (KLIA) atas kesalahan menggunakan cop palsu, Isnin lalu.
“Suspek dikatakan telah meminta wang RM22,000 daripada seorang individu semalam bagi
melepaskan kedua-dua warga China itu.
“Permohonan reman terhadap suspek akan dibuat di Mahkamah Shah Alam pukul 9 pagi esok,” katanya.
Sementara itu, Pengarah Suruhanjaya Pencegahan Rasuah Malaysia (SPRM) Selangor, Datuk Alias Salim ketika dihubungi mengesahkan penahanan itu.

“Kes disiasat mengikut Seksyen 16 Akta SPRM 2009,” jelasnya.- K! ONLINE


Bekas polis maut kemalangan di LPT2
Oleh NIK NUR IZZATUL HAZWANI NIK ADNAN

2 Disember 2020, 8:58 pm
KEMAMAN – Seorang pekerja pasar raya maut manakala rakannya cedera parah selepas terlibat dalam kemalangan di Kilometer 317.3 Lebuhraya Pantai Timur 2 (LPT2) berhampiran susur keluar Kerteh dekat sini hari ini.
Dalam kejadian pada pukul 4.50 petang itu,  Aizat Amer Mohd. Rodzuan, 28, yang juga bekas anggota polis bahagian Jabatan Siasatan Jenayah Komersial (JSJK) Negeri Sembilan meninggal dunia di lokasi kejadian akibat kecederaan parah di bahagian kepala dan beberapa anggota badan.
Ketua Polis Daerah Kemaman, Superintendan Hanyan Ramlan berkata, Muhammad Amsya Asyraff Suhaimi, 24, yang berada di tempat duduk penumpang hadapan pula cedera parah di bahagian kepala dan kaki kanan.
Beliau berkata, sewaktu kejadian, kedua-dua mangsa yang menaiki kereta Perodua Myvi dalam perjalanan ke Pasir Mas, Kelantan dari Kuantan, Pahang.
“Difahamkan Aizat Amer yang kini bekerja di sebuah pasar raya di Pasir Mas ke Kuantan bersama Muhammad Amsya Asyraff atas urusan kerja.
“Dia dikatakan sempat singgah ke rumah keluarganya di Kuantan sebelum terlibat dalam kemalangan di lokasi kejadian sewaktu dalam perjalanan pulang ke Pasir Mas,” katanya kepada Kosmo! hari ini.

Hanyan berkata, siasatan awal mendapati kemalangan berpunca selepas kereta Perodua Myvi yang dipandu Aizat Amer tiba-tiba hilang kawalan lalu terbabas ketika melalui lokasi kejadian.
Jelas beliau, kereta dinaiki kedua-dua mangsa kemudiannya merempuh penghadang besi jalan.
“Impak kemalangan itu menyebabkan mereka tercampak keluar dari kereta tersebut.
“Mayat Aizat Amer telah dihantar ke Unit Forensik Hospital Kemaman di sini untuk dibedah siasat manakala Muhammad Amsya Asyraff yang cedera parah dikejarkan ke unit kecemasan hospital sama untuk menerima rawatan,” katanya. – K! ONLINE.


Diberkas selepas 9 jam meragut
Oleh AHMAD SHAHERMAN SHAMSURI

2 Disember 2020, 7:31 pm
PETALING JAYA – Selepas lebih sembilan jam meragut beg seorang lelaki di sebuah stesen minyak di Lebuh Raya Kuala Lumpur- Kuala Selangor (Latar), akhirnya seorang penjenayah berjaya ditahan petang semalam.
Lelaki berusia 25 tahun itu ditahan kira-kira pukul 2.30 petang di sebuah rumah di Taman Rahmat Jaya, Rawang.
Ketua Polis Daerah Gombak, Asisten Komisioner Arifai Tarawe berkata, kejadian samun itu berlaku kira-kira pukul 5.30 pagi ketika mangsa ke premis terbabit untuk mengisi minyak.
Katanya, mangsa telah didatangi seorang lelaki menaiki sebuah motosikal jenis Honda Ex-5 dari arah belakang sebelum merampas sebuah beg yang diletakkan dalam bakul motosikal.
“Suspek terus melarikan diri dan di dalam beg itu mengandungi dua buah telefon bimbit, wang tunai RM30 serta kad pengenalan (Mykad) milik mangsa.
“Susulan laporan mangsa, anggota dari Balai Polis Kundang telah menyerbu sebuah rumah di Rawang dan berjaya menahan suspek,”katanya dalam satu kenyataan di sini hari ini.

Arifai berkata, pemeriksaan lanjut telah menemui semula Mykad dan dua buah telefon bimbit milik mangsa.
“Turut dirampas sebuah motosikal Honda Ex-5 milik suspek yang digunakan semasa kejadian.
“Suspek kini direman selama tujuh hari bermula hari ini dan kes disiasat mengikut Seksyen 392 Kanun Keseksaan,” jelasnya.-K! ONLINE


Dua kategori dibenarkan mohon skim i-Sinar
Oleh ZULKIFLI MANZOR

2 Disember 2020, 7:08 pm
PETALING JAYA – Kumpulan Wang Simpanan Pekerja (KWSP) hari ini mengumumkan dua kategori ahli KWSP yang layak mengeluarkan wang simpanan Akaun 1 menerusi skim i-Sinar.
Jabatan Hal Ehwal Korporat KWSP dalam satu kenyataan hari ini berkata, kategori pertama termasuk ahli KWSP yang bekerja di sektor formal, yang bekerja sendiri dan bekerja dalam sektor ekonomi gig.
Kategori pertama itu turut melibatkan ahli KWSP yang sudah lama tidak mencarum, yang hilang pekerjaan, suri rumah atau yang diberi notis cuti tanpa gaji.
“Bagi kategori ini tiada dokumen sokongan diperlukan, kelulusan secara automatik berdasarkan data dalaman KWSP dan ahli hanya perlu memohon secara dalam talian melalui isinar.kwsp.gov.my mulai 21 Disember 2020.
“Pembayaran untuk ahli yang layak akan bermula pertengahan Januari 2021,” kata kenyataan itu hari ini.
Menurut Jabatan Hal Ehwal Korporat KWSP, kategori kedua adalah untuk ahli KWSP yang masih bekerja, tetapi mengalami pengurangan pendapatan keseluruhan sebanyak 30 peratus dan ke atas.

Jelas kenyataan itu, ia termasuk pengurangan gaji dan elaun atau pemotongan tuntutan kerja lebih masa selepas Mac 2020 yang mana pengurangan tersebut hanya boleh dikenal pasti melalui dokumen diberikan.
Kata kenyataan itu, KWSP memerlukan dokumen sokongan bagi kategori kedua iaitu slip gaji sebelum dan selepas pengurangan pendapatan dan notis pemberhentian atau pemotongan elaun dan atau tuntutan kerja lebih masa.
Jelas Jabatan Hal Ehwal Korporat KWSP, jika dokumen terbabit tidak boleh dikemukakan, sebarang dokumen sokongan lain seperti penyata bank atau surat pengesahan majikan akan diberi pertimbangan.
“Bagi kategori ini, ahli boleh memohon secara dalam talian melalui isinar.kwsp.gov.my mulai 11 Januari 2021,” kata kenyataan itu.
Kenyataan itu memberitahu, ahli KWSP yang mempunyai baki RM100,000 ke bawah dalam Akaun 1 boleh membuat pengeluaran maksimum RM10,000 dan pembayaran akan dibuat secara berperingkat dalam tempoh maksimum enam bulan dengan bayaran pertama sehingga RM5,000.
Kata kenyataan itu, ahli KWSP yang mempunyai baki lebih RM100,000 dalam Akaun 1 boleh membuat pengeluaran maksimum 10 peratus atau RM60,000 yang mana lebih rendah daripada Akaun 1.
“Pembayaran akan dibuat secara berperingkat dalam tempoh maksimum enam bulan dengan bayaran pertama sehingga RM10,000,” kata kenyataan itu. – K! ONLINE


Pembonceng maut, motosikal bertembung kereta
Oleh ZAKKINA WATI AHMAD TARMIZI

2 Disember 2020, 7:49 pm
PORT DICKSON – Seorang lelaki maut selepas motosikal yang diboncengnya bertembung dengan sebuah kereta jenis Toyota Fortuner dalam kemalangan berhampiran Pusat Latihan Tentera Darat (Pusasda) dekat sini, petang tadi.
Dalam kejadian pukul 4.43 petang itu, mangsa yang maut dikenali sebagai Noorfirhad Sainy yang berusia 29 tahun.
Ketua Balai Bomba dan Penyelamat Port Dickson, Mohd. Hairul Izam Mazelan berkata, pihaknya menerima panggilan pada pukul 4.43 petang tadi dan tiba di lokasi 11 minit kemudian.
“Setibanya di lokasi kejadian, kami mendapati kemalangan tersebut melibatkan sebuah kereta dan sebuah motosikal.
“Tindakan pantas kami untuk mengeluarkan mangsa yang tersepit dibawah kereta menggunakan ‘rescue tools’ dan mangsa seorang lelaki berusia 29 tahun disahkan meninggal dunia oleh pihak hospital,” katanya hari ini.
Ujarnya, mayat mangsa telah diserahkan kepada pihak polis yang kemudian dihantar ke Hospital Port Dickson untuk urusan selanjutnya. – K! ONLINE.


851 kes baharu, dua kematian direkod
Oleh SITI A'ISYAH SUKAIMI

2 Disember 2020, 6:19 pm
PUTRAJAYA – Sebanyak 851 kes baharu dilaporkan hari ini menjadikan jumlah kes positif Covid-19 sebanyak 68,020 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, sebanyak empat kes import mendapat jangkitan dari luar negara.
“Terdapat pertambahan dua kematian hari ini menjadikan sebanyak 365 kes kematian terkini dilaporkan di seluruh negara.
“Selain itu, sebanyak 658 kes sembuh direkodkan dan jumlah kes sembuh Covid-19 sehingga kini sebanyak 56,969 kes,” katanya pada sidang akhbar di sini hari ini.
Ujarnya lagi, terdapat 122 kes positif sedang dirawat di Unit Rawatan Rapi dengan 47 kes memerlukan bantuan pernafasan. -K!ONLINE


Lelaki Bangladesh maut motosikal ditunggang bertembung lori
Oleh ASLIZA MUSA

2 Disember 2020, 6:16 pm
TAPAH – Seorang lelaki warga Bangladesh maut setelah motosikal yang ditunggangnya bertembung dengan sebuah lori di Kilometer 43, Jalan Ipoh-Teluk Intan di sini hari ini.
Mangsa, Hosen Alamgir, 32, yang menunggang motosikal jenis Demak DVS mengalami kecederaan parah disahkan maut dalam kejadian pada pukul 2.10 petang.
Ketua Polis Daerah Tapah, Superintendan Wan Azharuddin Wan Ismail berkata, ketika kejadian, lori dipandu lelaki berusia 31 tahun itu dalam perjalanan menuju ke Teluk Intan.
Katanya, apabila sampai di tempat kejadian, lori berkenaan telah dilanggar di bahagian hadapan oleh motosikal ditunggang mangsa yang datang dari arah bertentangan.
“Ketika kejadian mangsa dipercayai dalam perjalanan menuju ke Ipoh. Kemalangan itu mengakibatkan mangsa cedera parah dan meninggal dunia di tempat kejadian.
“Mayat mangsa telah dibawa ke Hospital Tapah untuk bedah siasat,” katanya.

Kes tersebut disiasat mengikut Seksyen 41(1) Akta Pengangkutan Jalan 1987. – K! ONLINE.


Jepun beri vaksin Covid-19 percuma kepada semua rakyat
Oleh KOSMO!

2 Disember 2020, 7:08 pm
TOKYO – Kerajaan Jepun bakal memberikan vaksin Covid-19 secara percuma kepada semua penduduknya selepas Parlimen meluluskan satu rang undang-undang berkaitan perkara itu hari ini.
Rang undang-undang berkenaan yang menyatakan kerajaan akan menanggung segala kos berkaitan vaksin kepada 126 juta penduduknya itu diluluskan oleh Dewan Tertinggi selepas ia dipersetujui di Dewan Rakyat.
Negara Matahari Terbit itu telah menempah vaksin untuk diberikan kepada 60 juta rakyatnya daripada syarikat pembekal perubatan Pfizer manakala bekalan untuk 25 juta penduduk lagi diperolehi daripada firma Moderna.
Selain itu, kerajaan turut mengesahkan bakal menerima sebanyak 120 juta dos vaksin AstraZeneca.
Terdahulu, Pfizer and Moderna telah memohon kelulusan untuk kegunaan kecemasan di Amerika Syarikat dan Eropah selepas mendakwa ujian klinikal menunjukkan keberkesanan vaksin keluaran mereka.
Sementara itu, rang undang-undang tersebut diluluskan selepas Perdana Menteri Jepun mengeluarkan kenyataan negara tersebut berada dalam keadaan berjaga-jaga apabila pengamal perubatan dan hospital diramal bakal lumpuh.

Sebelum ini, Jepun menyaksikan kes penularan Covid-19 yang agak rendah dengan 2,100 kematian dan 150,000 kes serta tidak mengenakan perintah berkurung seperti negara lain.
Bagaimanapun, negara itu kini berhadapan dengan gelombang ketika pandemik yang menyaksikan peningkatan rekod jangkitan harian di seluruh negara sejak beberapa minggu kebelakangan ini.
Dalam pada itu, Gabenor Tokyo turut menggesa penduduk bandar raya itu supaya tidak melakukan aktiviti bukan asas dan mengarahkan premis menjual minuman keras agar menutup operasi lebih awal.
Kerajaan Persekutuan turut membenarkan wilayah-wilayah itu membuka sektor pelancongan domestik. – AFP


#EbitLewForPM, ini jawapan daripada Ebit Lew sendiri
Oleh MOHD. HAIKAL ISA

2 Disember 2020, 7:16 pm
PETALING JAYA – Rentetan daripada usaha murninya tidak mengenal penat lelah membantu rakyat yang terkesan terutama akibat pandemik Covid-19, kini popular dalam laman sosial tanda pagar, #EbitLewForPM.
Menjawab persoalan tersebut kepada Kosmo! Online menerusi sidang akhbar secara maya program Jejak Ebit Lew tadi, pendakwah bebas, Ebit Lew atau nama sebenarnya, Ebit Irawan Ibrahim Lew, 35, berkata, dia tidak berminat dengan bidang politik.
ANTARA bantuan yang pernah dihulurkan Ebit ialah membeli dua lori air bersaiz besar untuk membantu penduduk di Selangor yang mengalami gangguan bekalan air.
“Politik memang bukan bidang saya. Saya memang bukan orangnya dan terus terang, saya tidak pandai dan mengerti soal politik.
“Sekarang, saya lebih berminat dengan kerja-kerja dakwah dan kebajikan. Insya-Allah, saya akan terus begini dan niat saya sampai bila-bila pun begini,” katanya.
Ujar Ebit lagi, dia sentiasa berdoa agar diberikan rezeki supaya dapat memberi lebih banyak bantuan kepada orang ramai sehingga tiada apa pun yang tercicir.
“Saya berdoa agar suatu hari nanti mudah-mudahan Allah berikan saya rezeki yang lebih supaya saya dapat bantu lebih ramai orang hingga tiada seorang yang tercicir.

“Sekarang, saya kecewakan ramai orang. Ada yang marah saya dalam media sosial tetapi saya tak kecil hati langsung.
“Saya ada block (sekat) akaun pengguna media sebab takut kena hentam oleh pengikut saya. Saya tak sampai hati mereka kena marah dengan ‘followers’ jadi saya block tetapi mereka masih boleh tengok hantaran saya dalam Instagram.
SENTIASA turun padang membantu golongan masyarakat yang memerlukan bantuan membuatkan kehadiran Ebit lebih dinantikan berbanding wakil rakyat.
“Saya sedar ramai terdesak dan sangat memerlukan ketika pandemik ini. Mereka kecewa dan tak tahu apa nak buat. Sama-sama kita bantu semampu boleh,” katanya.
Terdahulu, Ebit mencuri hati rakyat Malaysia apabila tanpa hanti-henti membantu masyarakat yang dalam kesusahan, termasuklah banjir, masalah air dan akibat pandemik Covid-19.
Antara usaha murninya termasuk menghantar 10 tan bantuan keperluan asas ke Sabah dan membeli dua lori air bersaiz besar untuk membantu penduduk di Selangor yang mengalami gangguan bekalan air pada musim pandemik.
Jejak Ebit Lew akan mula bersiaran secara eksklusif menerusi saluran Astro Prima (125) dan Astro Prima HD (105) serta turut boleh distrim menerusi aplikasi Astro Go. – K! ONLINE


Polis rampas 342 karton rokok seludup di Kerian
Oleh WAT KAMAL ABAS

2 Disember 2020, 6:10 pm
BAGAN SERAI – Polis berjaya merampas 342 karton rokok seludup, 22 botol minuman keras serta 15 jenis mercun bernilai RM50,000 /selepas membuat serbuan di enam premis di sekitar daerah Kerian sejak minggu lalu.
Ketua Polis daerah Kerian, Superintendan Mazuki Mat berkata, serbuan tersebut dibuat Bahagian Siasatan Jenayah Ibu Pejabat Polis Daerah (IPD) Kerian hasil maklumat awam dan risikan yang dilakukan pihaknya.
“Hasil serbuan tersebut, polis menemui 342 karton daripada 23 jenis jenama rokok yang dipercayai rokok seludup yang disimpan dan dijual di premis berkenaan.
“Polis turut menjumpai 22 botol minuman keras yang diragui copnya selain 15 jenis mercun dalam daripada premis tersebut,” katanya pada sidang akhbar di IPD Kerian hari ini.
Tambah Mazuki, pihaknya juga menahan enam suspek berusia 18 hingga 49 tahun dalam enam serbuan berkenaan untuk tindakan lanjut.
“Semua tangkapan dan barang rampasan telah di bawa balik ke IPD Kerian untuk siasatan lanjut.

“Semakan terhadap semua tangkapan mendapati kesemua mereka tidak mempunyai rekod lampau,” katanya.
Katanya, barang kes rokok dan minuman keras akan di hantar kepada pihak Kastam Diraja Malaysia untuk dinilai harga pasaran terkini dan turut dibawa ke Jabatan Kimia bagi menilai kandungan tembakau tersebut.
“Kes di siasat di bawah Seksyen 135(1)(d) Akta Kastam 1967 kerana memiliki rokok seludup manakala kes mercun disiasat di bawah Seksyen 8 Akta Bahan Letupan 1957.” katanya. – K! ONLINE.


SKM beri insentif JHP bantu tingkatkan hasil koperasi Selangor
Oleh MOHD YUNUS YAKKUB

2 Disember 2020, 7:41 pm
SHAH ALAM – Suruhanjaya Koperasi Malaysia (SKM) menyediakan insentif Jualan Harga Patut (JHP) dalam membantu meningkatkan hasil kedai koperasi khususnya di Selangor.
Pengarah SKM Selangor, Aminudin Yahya berkata, ini selaras dalam Pelan Pemulihan Usahawan dan Koperasi oleh Kementerian Pembangunan Usahawan dan Koperasi (MEDAC) melalui SKM bagi memulihkan koperasi dan usahawan yang terjejas.
Katanya, setakat ini sebanyak 23 kedai runcit milik koperasi di Selangor telah menerima insentif JHP.
“Ini merupakan langkah dua serampang iaitu membantu meningkatkan hasil koperasi dan memastikan rakyat mendapatkan harga barangan lebih rendah.
“Insentif secara pembayaran balik atas kos pembelian barangan asas terpilih seperti gula, beras, tepung dan minyak masak dengan jumlah keseluruhan RM115,000,” katanya ketika ditemui di sini hari ini.
Terdahulu beliau menyampaikan sumbangan kepada 80 siswa Universiti Teknologi Mara (UiTM) Shah Alam sempena Program Bantuan Bekalan Makanan kepada Siswa dan Komuniti B40 di Kolej Perindu UiTM Shah Alam.

Mengulas lanjut, Aminudin berkata, inisiatif turut diberikan dalam bentuk kewangan bagi meningkatkan keupayaan koperasi selain melonggarkan perundangan bagi mengurangkan komitmen koperasi.
“Kita turut menyediakan Tabung Bantuan Kecemasan Koperasi bernilai RM70,000 yang telah memberikan manfaat kepada 32 koperasi bagi menampung kos operasi jangka pendek mereka sepanjang tempoh pandemik Covid-19 ini,” katanya. -K! ONLINE.


8 pegawai dan anggota polis positif Covid-19
Oleh MOHAMAD FAIZAL HASHIM

2 Disember 2020, 6:07 pm
ISKANDAR PUTERI – Operasi di dua Ibu Pejabat Polis Daerah (IPD) iaitu IPD Iskandar Puteri dan IPD Johor Bahru Selatan (JBS) terjejas selepas terdapat lapan anggota dan pegawai termasuk ahli keluarga mereka yang disahkan positif Covid-19 baru-baru ini.
Ketua Polis Johor, Datuk Ayob Khan Mydin Pitchay berkata, kes positif Covid-19 itu melibatkan seorang anggota polis berpangkat Inspektor dari IPD Iskandar Puteri dan dua anggota bersama lima ahli keluarga dari IPD JBS.
Beliau berkata, ekoran itu, seramai 181 individu termasuk anggota, pegawai, kakitangan awam serta ahli keluarga diarahkan menjalani kuarantin.
“Bagi kes di IPD JBS, seramai 70 individu dikuarantin di rumah bermula dari 29 November lalu susulan terdapat kes positif melibatkan dua anggota dan lima orang ahli keluarga.
“Bagi IPD Iskandar Puteri pula, seramai 111 individu membabitkan seorang kakitangan awam, 71 anggota, 36 pegawai dan tiga ahli keluarga diarahkan di kuarantin di rumah bermula kelmarin (30 Nov) selepas seorang pegawai disahkan positif Covid-19.
“Setakat ini, itu sahaja kes yang disahkan positif manakala yang lain sedang menunggu keputusan swab test,” katanya.

Beliau berkata demikian dalam sidang akhbar selepas Majlis Pelancaran Modul Kesedaran Jenayah, Dadah Dan Sosial (Mekar) Ibu Pejabat Polis Kontinjen (IPK) Johor bersama Universiti Teknologi Malaysia (UTM) di Horizon Hills, di sini hari ini.
Yang turut hadir ialah Timbalan Naib Canselor (Penyelidikan dan Inovasi) UTM yang juga sedang menjalankan fungsi Naib Canselor UTM, Prof. Datuk Dr. Ahmad Fauzi Ismail dan Pengarah Pendidikan Negeri Johor, Shaharuddin Saari.
Ayob Khan berkata, tindakan arahan kuarantin itu diambil sebagai langkah pencegahan selari dengan nasihat oleh pihak Kementerian Kesihatan Malaysia (KKM).
Bagi memastikan pentadbiran serta operasi IPD terbabit tidak terjejas, Ayob Khan memberitahu pihaknya sudah menghantar anggota dan pegawai dari IPK Johor bagi membantu kelancaran perkhidmatan IPD berkenaan.
“Masyarakat tidak perlu bimbang kerana kita telah mengatur gerak anggota dan pegawai ke IPD Iskandar Puteri bagi membantu menguruskan pentadbiran dan operasi di sana” katanya.- K! ONLINE


Dasar kabotaj selamatkan industri perkapalan domestik
Oleh SUBKHI SUDARJI

2 Disember 2020, 5:55 pm
PUTRAJAYA – Tindakan Kementerian Pengangkutan (MOT) menarik balik pengecualian dasar kabotaj untuk menggunakan kapal asing bagi memperbaiki kerosakan kabel dasar laut mampu menyelamatkan lebih 100 syarikat pemain industri perkapalan domestik.
Pengerusi Persatuan Pemilik Kapal Malaysia (MASA), Datuk Abdul Hak Md. Amin berkata, keputusan itu memberi kesan produktif dalam merangsang persaingan kerana semua pembaikan di bawah pengecualian kabotaj sebelum ini dilakukan oleh sebuah syarikat Singapura.
Katanya, selaras dengan pendirian MOT, MASA berpendapat, keputusan itu bukan untuk menyekat kemasukan syarikat-syarikat asing tetapi keutamaan perlulah diberikan kepada syarikat tempatan terlebih dahulu.
“Sebelum ini semua kerja pembaikan kerosakan kabel dasar laut di perairan negara dilakukan oleh syarikat berdaftar di Singapura sehinggalah pembatalan berkuat kuasa 15 November lalu.
“Kami memiliki ahli daripada lebih 100 syarikat pemilik kapal kontena dan tangki. Walaupun masih mampu bertahan ketika semua industri terkesan dengan pandemik Covid-19, keputusan MOT memberikan kesan positif kepada pemain industri,” katanya.
Beliau berkata demikian pada sidang akhbar berhubung pemansuhan pengecualian peletakan kabel dasar laut bagi kapal-kapal asing di sini hari ini.

Turut hadir Setiausaha Agung MASA, Shaharuzzaman Baharum dan Ahli Jawatankuasa Eksekutif MASA, James Ong.
Abdul Hak berkata, kajian yang dilakukan MASA mengenai kapal kabel di seluruh dunia menunjukkan bahawa syarikat kapal tempatan berkelayakan dan perkhidmatannya diperakui oleh industri untuk pemasangan dan penyelenggaraan.
“Justeru, adalah tidak wajar untuk mengatakan syarikat tempatan tidak mempunyai keupayaan untuk melakukan pembaikan kabel dasar laut.
“Pengecualian kabotaj sebelum ini telah menyebabkan diskriminasi terhadap syarikat-syarikat tempatan mencipta peluang ekonomi untuk melakukan pembaikan di negara mereka sendiri,” katanya.
Sebelum ini, Menteri Pengangkutan Datuk Seri Wee Ka Siong ketika menggulung perbahasan Rang Undang-undang Perbekalan 2021 menjelaskan keputusan penarikbalikan pengecualian dasar kabotaj itu berkuat kuasa 15 November lalu.
Ka Siong dilaporkan berkata, langkah berkenaan diambil antara lain bagi mengurangkan aliran keluar wang asing dalam bentuk bayaran fret atau perjanjian penyewaan kapal serta mengurangkan kebergantungan negara kepada kapal asing dengan meningkatkan penyertaan syarikat perkapalan tempatan dalam perkhidmatan domestik.
“Ia juga bagi membina kapasiti perkapalan domestik dan meningkatkan keupayaan dalam sektor perkhidmatan domestik, meningkatkan kepakaran teknikal melalui pembangunan sumber manusia dalam kalangan warga tempatan selain memastikan keselamatan dan kedaulatan negara terjamin dengan mengurangkan pengoperasian kapal asing di perairan Malaysia,” katanya. – K! ONLINE.


Masih tiada kata putus lanjutan PKPB di Kelantan
Oleh MUHAMMAD AYMAN GHAFFA

2 Disember 2020, 5:59 pm
KOTA BHARU – Kerajaan negeri belum memutuskan sama ada Perintah Kawalan Pergerakan Bersyarat (PKPB) di seluruh Kelantan akan dilanjutkan atau ditamatkan pada 6 Disember ini.
Timbalan Menteri Besar, Datuk Mohd. Amar Nik Abdullah berkata, keputusan itu bakal dilakukan dalam masa terdekat bergantung kepada penilaian Majlis Keselamatan Negara (MKN) terhadap situasi semasa penularan Covid-19 di negeri ini.
“Dalam dua tiga hari ini, kes Covid-19 di Kelantan turun dan naik dan keadaan belum stabil. Sambung atau tidak PKPB, bergantung kepada perkembangan dalam tempoh terdekat. Jadi, kita minta rakyat disiplinkan diri supaya angka positif Covid-19 tidak meningkat.
“Sekiranya meningkat, maka kerajaan tidak ada pilihan lain, kecuali melanjutkan PKPB,” katanya ketika ditemui pemberita selepas menghadiri mesyuarat Exco Kerajaan Negeri di Kompleks Kota Darulnaim di sini hari ini.
Kes positif Covid-19 di Kelantan meningkat secara mendadak dalam tempoh tiga minggu kebelakangan ini dengan empat kluster telah dikenal pasti iaitu Kluster Kube, Kluter Mengketil, Kluster Cengal dan Kluster Hilir.
Susulan peningkatan kes tersebut, kerajaan menguatkuasakan PKPB di seluruh negeri ini bermula 21 November lalu hingga 6 Disember ini.

Mengulas lanjut, Mohd. Amar berkata, antara usaha kerajaan negeri bagi mengelak penularan pandemik tersebut adalah melakukan penguatkuasaan lebih tegas terhadap tahap pematuhan prosedur operasi standard (SOP) dalam kalangan rakyat.
“Sebab itu kita keluarkan arahan untuk menutup kedai pada pukul 10 malam. Memang ramai yang terkesan, namun kita harap para peniaga dapat bersabar,” katanya. – K! ONLINE.


[VIDEO] Rezeki nelayan dapat kerapu kertang 67kg
Oleh MOHD SHARKAWI LONDING

2 Disember 2020, 5:37 pm
KOTA TINGGI – Seorang nelayan bagaikan mendapat rezeki datang bergolek apabila berjaya membawa naik seekor ikan kerapu kertang seberat 67 kilogram (kg) ketika turun mencari ketam di perairan Sedili Kecil di sini pagi tadi.
Abdul Aziz Abdullah, 57, berkata, dia turun ke laut dengan menaiki bot pada pukul 8 pagi seorang diri untuk memasang jaring ketam di kawasan perairan terbabit.
Jelasnya, ketika perjalanan pulang ke darat, dia ternampak seperti ada barang hanyut berwarna hitam.
“Lepas pasang jaring ketam, saya nak baliklah, masa dalam perjalanan saya nampak macam ada benda terapung, mula-mula ingatkan sampah.
“Bila saya himpit nampak kelibat ikan kerapu kertang terapung, dia macam pening-pening, lepas itu dia tenggelam balik, lama juga saya tunggu dekat 20 minit sebelum ikan timbul balik,”katanya ketika dihubungi di sini hari ini.
Abdul Aziz berkata, dia cuba menangkap ikan tersebut namun tidak berhasil ekoran tiada peralatan dan ikan itu terlalu besar sebelum dia ke jetei mendapatkan bantuan peraih serta nelayan lain.

“Beberapa nelayan lain membantu saya naikkan ikan itu sebelum dibawa ke darat, bila timbang berat ikan 67kg. Ini paling besar pernah dapat sebelum ini memancing dapat kerapu 50kg, kali ini macam rezeki datang bergolek,”katanya.
Abdul Aziz berkata, dia mendapatkan bantuan peraih ikan sebelum dapat dijual kepada seorang pembeli dengan harga RM2,680.- K! ONLINE